Eliya Nu He Kaa E Be Nɔ Ko Nɛ E Ye Gbeye | Tsɔɔ O Bimɛ Ní\nMoo hyɛ jokuɛ ɔ ngɛ foni ɔ mi ɔ. E hɛ ngɛ jae nɛ e ngɛ gbeye yee, aloo pi jã? E pee mo jã hyɛ lo?— E peeɔ nɔ tsuaa nɔ jã be komɛ. Baiblo ɔ tu Yehowa huɛmɛ komɛ nɛ e pee mɛ kaa a be nɔ ko nɛ́ a ye gbeye ɔ a he munyu. A kpɛti nɔ kake ji Eliya. Mo ha nɛ waa kase e he ní.\nYezebel ngɛ hlae nɛ e gbe Eliya\nEliya hi Israel jehahi babauu loko a fɔ Yesu. Israel Matsɛ Ahab ja we Yehowa, nɛ ji anɔkuale Mawu ɔ. Ahab kɛ e yo Yezebel jaa lakpa mawu nɛ ji Baal ɔ. Lɔɔ he ɔ, nihi fuu bɔni Baal jami ngɛ Israel. Manyɛ Yezebel yi mi wa, nɛ e ngɛ hlae nɛ e maa gbe nihi tsuo nɛ a jaa Yehowa a. E ngɛ hlae nɛ e maa gbe Eliya hulɔ! O le nɔ́ nɛ Eliya pee lo?—\nEliya tu fo! E ho nga nɔ tsitsaa ya nɛ e ya laa e he ngɛ tɛ puɔ ko mi. O susu kaa mɛni heje nɛ Eliya pee jã a?— Anɔkuale, Eliya ye gbeye. Se e sɛ nɛ Eliya ko ye gbeye. Mɛni heje? Ejakaa, e le kaa Yehowa ma nyɛ maa ye bua lɛ. Yehowa jé e he wami kpo kɛ tsɔɔ Eliya hyɛ. Be ko ɔ, Eliya sɔle nɛ Yehowa ha nɛ la je hiɔwe kɛ ba. Lɔɔ he ɔ, Yehowa ma nyɛ maa ye bua Eliya ngɛ be nɛ ɔ mi hulɔ!\nYehowa ye bua Eliya ngɛ mɛni blɔ nɔ?\nBenɛ Eliya ngɛ tɛ puɔ ɔ mi ɔ, Yehowa kɛ lɛ tu munyu nɛ e bi lɛ ke: ‘Mɛni o ngɛ pee ngɛ hiɛ ɔ?’ Eliya he nɔ ke: ‘Imi nɔ kake too pɛ lɛ i piɛ nɛ i jaa mo. I ngɛ gbeye yee kaa a maa gbe mi.’ Eliya susu kaa a gbe nihi nɛ a jaa Yehowa a tsuo ta. Se Yehowa de lɛ ke: ‘Dɛbi, pi anɔkuale. Nihi 7,000 ngɛ nɛ a ngɛ mi jae. Koo ye gbeye. I ngɛ nítsumi fuu kɛ ha mo nɛ o ma tsu!’ O susu kaa Eliya bua jɔ nɔ́ nɛ a de lɛ nɛ ɔ he lo?—\nMɛni o ma nyɛ maa kase ngɛ Eliya he sane ɔ mi?— E sɛ nɛ o ye gbeye nɛ o susu kaa nɔ ko be nɛ maa ye kɛ bua mo. O ngɛ huɛmɛ nɛ a suɔ Yehowa nɛ a suɔ mo hulɔ. Jehanɛ hu ɔ, Yehowa ngɛ he wami, nɛ e maa ye bua mo be tsuaa be! O bua jɔɛ kaa nihi ngɛ nɛ a maa ye bua mo lo?—\n1 Matsɛmɛ 19:3-18\nAnɛ nihi fuu ja Yehowa ngɛ Israel ngɛ Eliya be ɔ mi lo? Mɛni lɛ a jaa?\nMɛni heje nɛ Eliya tu fo nɛ e ya laa e he ngɛ tɛ puɔ ɔ mi ɔ?\nMɛni Yehowa de Eliya?\nMɛni wa ma nyɛ maa kase ngɛ nɔ́ nɛ ba Eliya nɔ ɔ mi?


Betel weku lɛ mli bii lɛ tsuɔ nitsumɔi srɔtoi. Amɛteŋ mɛi komɛi tsɔɔ wiemɔ shishi, mɛi komɛi kalaa magazin kɛ woji, mɛi komɛi kwɛɔ ni asafoi lɛ anine shɛɔ woji ni amɛshɛ lɛ anɔ, mɛi komɛi feɔ vidioi kɛ rikɔdiŋ srɔtoi, ni mɛi komɛi hu tsuɔ nibii krokomɛi. Nibii fɛɛ ni amɛtsuɔ lɛ yeɔ ebuaa ni anyɛɔ atsuɔ shiɛmɔ nitsumɔ lɛ yɛ maŋ loo maji ni nitsumɔhe nine lɛ kwɛɔ nɔ lɛ anɔ.\nNitsumɔhe Nine Ajinafoi Akuu lɛ kwɛɔ nitsumɔ lɛ nɔ. Gbɛtsɔɔmɔ Kuu lɛ halaa asafoŋ onukpai etɛ loo nɔ ni fe nakai ni sa jogbaŋŋ ni amɛsɔmɔ akɛ Nitsumɔhe Nine Ajinafoi Akuu ni amɛkwɛ nitsumɔ ni atsuɔ yɛ nitsumɔhe nine lɛ nɔ. Amɛhãa Gbɛtsɔɔmɔ Kuu lɛ leɔ bɔ ni nitsumɔ lɛ yaa nɔ ehãa kɛ ekolɛ naagbai ni nyɛmimɛi lɛ kɛmiikpe yɛ maji ni amɛkwɛɔ nɔ lɛ anɔ. Enɛ yeɔ ebuaa Gbɛtsɔɔmɔ Kuu lɛ ni amɛna saji ni esa akɛ amɛwie he yɛ woji, vidioi, kɛ nibii krokomɛi ni abaafee wɔsɛɛ lɛ amli, kɛ agbɛnɛ hu, yɛ asafoŋ kpeei kɛ kpeei wuji ashishi. Gbɛtsɔɔmɔ Kuu lɛ najiaŋdamɔlɔi yasaraa nitsumɔhe niji lɛ yɛ be kɛ beiaŋ. Kɛ́ amɛtee lɛ, amɛkɛ gbɛtsɔɔmɔ hãa Nitsumɔhe Nine Ajinafoi Akuu lɛ koni no aye abua amɛ ni amɛnyɛ amɛtsu amɛnitsumɔ lɛ jogbaŋŋ. (Abɛi 11:14) Agbɛnɛ hu, atoɔ nifeemɔ krɛdɛɛ ko he gbɛjianɔ ahãa nyɛmimɛi ni yɔɔ nitsumɔhe nine lɛ shikpɔŋkuku lɛ mli lɛ, ni yɛ nifeemɔ nɛɛ shishi lɛ, nitsumɔhe yitso najiaŋdamɔlɔ lɛ hãa wiemɔ kɛwoɔ amɛ hewalɛ.\nAjɛɔ jɛmɛ ayeɔ abuaa asafoi lɛ. Nyɛmimɛi hii ni yɔɔ nitsumɔhe nine lɛ ateŋ mɛi komɛi kwɛɔ kɛji ehe miihia ni ato asafoi hei. Amɛteŋ mɛi komɛi hu kwɛɔ nitsumɔ ni gbɛgbalɔi, maŋsɛɛ sɔɔlɔi, kɛ kpokpaa nɔkwɛlɔi ni sɔmɔɔ yɛ nitsumɔhe nine lɛ shikpɔŋkuku lɛ mli lɛ tsuɔ lɛ nɔ. Amɛtoɔ kpeei bibii kɛ kpeei wuji ahe gbɛjianɔ, amɛkwɛɔ ni amamɔɔ Maŋtsɛyeli Asai, ni amɛkwɛɔ hu ni akɛ woji majeɔ asafoi lɛ. Nɔ fɛɛ nɔ ni atsuɔ yɛ nitsumɔhe nine lɛ yeɔ ebuaa ni anyɛɔ atsuɔ shiɛmɔ nitsumɔ lɛ jogbaŋŋ.—1 Korintobii 14:33, 40.\nMɔ fɛɛ mɔ ni miisumɔ ni ebakwɛ wɔnitsumɔhe nine lɛ kɛ nɔ ni atsuɔ yɛ jɛmɛ lɛ baanyɛ afee nakai kɛjɛ Ju kɛyashi Sohaa. Wɔmiiwo bo hewalɛ ni ofee nakai. Kɛ́ ooba lɛ, saamɔ ohe tamɔ ooya asafoŋ kpee. Kɛ́ obasara Betel lɛ, ohemɔkɛyeli lɛ mli baawa.\nKɛmaje Mɔ Ko Kɛmaje Mɔ Ko Mɛni Atsuɔ Yɛ Nitsumɔhe Nine Lɛ?


Yesu Tsu Kaselɔi 70 Koni Amɛyashiɛ | Yesu Wala Shihilɛ\nYESU HALA KASELƆI 70 NI ETSU AMƐ KONI AMƐYASHIƐ\nAmrɔ nɛɛ, ayɛ afi 32 Ŋ.B. lɛ naagbee gbɛ, ni aaafee afii etɛ nɛ ni abaptisi Yesu. Etsɛko tsɔ nɛ ni ekɛ ekaselɔi lɛ yaye Agbai Agbi Jurɔ lɛ yɛ Yerusalem. Eeenyɛ efee akɛ, amɛyɛ jɛmɛ niiaŋ lolo. (Luka 10:38; Yohane 11:1) Anɔkwa, Yesu ye nyɔji ekpaa ni eshwɛ ni ekɛtsu esɔɔmɔ nitsumɔ lɛ mli fã kpotoo yɛ Yudea loo Yordan Faa lɛ sɛɛ, yɛ Perea kpokpaa lɛ nɔ. Ehe miihia ni ashiɛ yɛ hei nɛɛ hu.\nBe ni tsɔ be nɛɛ hiɛ, ni ji be ni aye afi 30 Ŋ.B. Hehoo lɛ sɛɛ lɛ, Yesu kɛ nyɔji komɛi shiɛ yɛ Yudea ni efã gbɛ kɛyatsɔ Samaria. No sɛɛ lɛ, aaafee afi 31 Ŋ.B. Hehoo be lɛ mli lɛ, Yudafoi ni yɔɔ Yerusalem lɛ ka akɛ amɛbaagbe lɛ. Yɛ afi kome kɛfã ni nyiɛ sɛɛ lɛ mli lɛ, Yesu tsɔɔ nii titri yɛ kooyigbɛ, yɛ Galilea. Mɛi babaoo batsɔmɔ esɛɛnyiɛlɔi yɛ be nɛɛ mli. Be ni Yesu yɔɔ Galilea lɛ, etsɔse ebɔfoi lɛ ni no sɛɛ lɛ, etsu amɛ kɛ gbɛtsɔɔmɔ nɛɛ akɛ: “Nyɛshiɛa akɛ: ‘Ŋwɛi Maŋtsɛyeli lɛ ebɛŋkɛ nyɛ.’” (Mateo 10:5-7) Amrɔ nɛɛ, eto gbɛjianɔ koni ashiɛ waa yɛ Yudea.\nYesu hala kaselɔi 70 ni etsu amɛ enyɔnyɔɔnyɔ koni amɛyaje shiɛmɔ nɛɛ shishi. Enɛ hã aná Maŋtsɛyeli shiɛlɔi akui 35 yɛ shikpɔŋkuku lɛ mli. “Nikpamɔ lɛ fa” yɛ jɛmɛ, “shi nitsulɔi lɛ faaa.” (Luka 10:2) Esa akɛ amɛtsɔ hiɛ amɛya hei ni sɛɛ mli lɛ Yesu baaya lɛ. Akɛɛ mɛi 70 nɛɛ akɛ amɛtsa helai, ní amɛshiɛ sane kome too ni Yesu shiɛɔ lɛ nɔŋŋ.\nJeee kpeehei lɛ ji hei titri ni esa akɛ kaselɔi nɛɛ ayatsɔɔ nii yɛ. Yesu kɛɛ amɛya mɛi ashĩai amli. Ekɛ gbɛtsɔɔmɔ hã amɛ akɛ: “He fɛɛ he ni nyɛbaabote shĩa ko mli yɛ lɛ, klɛŋklɛŋ lɛ nyɛkɛa akɛ: ‘Toiŋjɔlɛ aba shĩa nɛɛ.’ Ni kɛ́ toiŋjɔlɛ bi ko yɛ jɛmɛ lɛ, nyɛtoiŋjɔlɛ lɛ baahi enɔ.” Mɛɛ sane amɛbaashiɛ lɛ? Yesu kɛɛ: “Nyɛkɛa amɛ akɛ: ‘Nyɔŋmɔ Maŋtsɛyeli lɛ ebɛŋkɛ nyɛ.’”—Luka 10:5-9.\nGbɛtsɔɔmɔi ni Yesu kɛhã kaselɔi 70 lɛ tamɔ nɔ ni ekɛhã bɔfoi 12 lɛ be ni etsu amɛ aaafee afi ni eho nɛ lɛ nɔŋŋ. Ebɔ amɛ kɔkɔ akɛ, jeee mɔ fɛɛ mɔ baahere amɛ jogbaŋŋ. Shi amɛnitsumɔ lɛ baasaa mɛi ni baabo amɛ toi lɛ atsui, koni no sɛɛ nɔŋŋ kɛ́ Yesu ba lɛ, mɛi babaoo aná he miishɛɛ akɛ amɛbaaba Nuŋtsɔ lɛ ŋɔɔ ní etsɔɔ amɛ nii.\nEtsɛɛɛ ni Maŋtsɛyeli shiɛlɔi akui 35 lɛ ku amɛsɛɛ kɛba Yesu ŋɔɔ. Amɛkɛ miishɛɛ kɛɛ lɛ akɛ: “Nuŋtsɔ, ogbɛ́i lɛ ni wɔkɛtsuɔ nii lɛ hewɔ lɛ, aŋɔɔ daimonioi lɛ po awoɔ wɔshishi.” Ekã shi faŋŋ akɛ, amaniɛbɔɔ kpakpa nɛɛ hã Yesu ná miishɛɛ waa, ejaakɛ ekɛɛ amɛ akɛ: “Miina Satan ni ejɛ ŋwɛi ebagbee shi momo tamɔ sarawa. Naa! mihã nyɛ hegbɛ koni nyɛkɛnaanaa onufui kɛ nyɔŋmɔŋkrakroi anɔ.”—Luka 10:17-19.\nNo hewɔ lɛ, Yesu ma nɔ mi ehã esɛɛnyiɛlɔi lɛ akɛ, amɛbaanyɛ amɛdamɔ nibii ni yeɔ mɔ awui lɛ anaa, yɛ mfonirifeemɔŋ lɛ, amɛbaanaanaa onufui kɛ nyɔŋmɔŋkrakroi anɔ. Kɛfata he lɛ, amɛbaanyɛ amɛná nɔmimaa akɛ wɔsɛɛ lɛ, Satan baajɛ ŋwɛi ebagbee shi. Yesu ye ebua kaselɔi 70 lɛ koni amɛna nɔ ni he hiaa diɛŋtsɛ lɛ hu. Ekɛɛ akɛ: “Nyɛkanyaa akɛni aŋɔɔ mumɔi lɛ awoɔ nyɛshishi lɛ hewɔ, moŋ lɛ nyɛnyaa akɛni aŋmala nyɛgbɛ́ii yɛ ŋwɛi lɛ hewɔ.”—Luka 10:20.\nYesu ná miishɛɛ babaoo ni ejie e-Tsɛ lɛ yi yɛ faŋŋ, ejaakɛ e-Tsɛ lɛ kɛ tsuji ni baa shi nɛɛ miitsu hewalɛ nitsumɔi ni tamɔ nɛkɛ. Yesu tsɔ ehe ehã ekaselɔi lɛ ni ekɛɛ amɛ akɛ: “Hiŋmɛii ni naa nibii ni nyɛnaa nɛɛ yɛ miishɛɛ. Ejaakɛ miikɛɛ nyɛ akɛ, gbalɔi kɛ maŋtsɛmɛi babaoo shwe akɛ amɛna nibii ni nyɛnaa nɛɛ shi amɛyanaaa, asaŋ amɛshwe akɛ amɛnu nibii ni nyɛnuɔ nɛɛ, shi amɛyanuuu.”—Luka 10:23, 24.\nNɛgbɛ Yesu shiɛ yɛ be ni eshwɛ nyɔji ekpaa ni ebaagbe esɔɔmɔ nitsumɔ lɛ naa lɛ, ni mɛni hewɔ eshiɛ waa yɛ jɛmɛ lɛ?\nTe kaselɔi 70 lɛ aaafee tɛŋŋ aná mɛi?\nEyɛ mli akɛ kaselɔi 70 lɛ tsu nii babaoo moŋ, shi mɛni Yesu kɛɛ no ji nɔ ni he hiaa fe no?\nNyɔŋmɔ Maŋtsɛyeli Lɛ—Nɔ Hewɔ ni Ehe Hiaa Yesu\nEjeee heniianaa kɛkɛ akɛ Yesu wie Maŋtsɛyeli lɛ he sane fe bɔ ni ewie saji krokomɛi fɛɛ ahe lɛ.\nKɛmaje Mɔ Ko Kɛmaje Mɔ Ko Yesu Tsu Kaselɔi 70 Koni Amɛyashiɛ\njy yitso 72 bf. 170-171


Biblia Mli Saji Ekɛ Yoo lɛ yɛ Nubu lɛ He - Yehowa Odasefoi a-Wɛb Saiti\nYESU ewa yɛ nu bu ko he yɛ Samaria koni ejɔɔ ehe. Ekaselɔi lɛ etee maŋ lɛ mli koni amɛyahe niyenii. Yoo ni Yesu kɛ lɛ wieɔ lɛ eba koni ebayɛ nu. Ekɛɛ lɛ akɛ: ‘Ha mi nu lɛ eko manu.’\nEnɛ ha yoo lɛ naa kpɛ ehe waa. Ani ole nɔ hewɔ? Nɔ hewɔ ji akɛ Yesu lɛ, Yudafonyo ji lɛ, ni Samarianyo ji yoo lɛ. Ni Yudafoi pii sumɔɔɔ Samariabii asane. Amɛkɛ amɛ ewieee tete po! Shi Yesu sumɔɔ gbɔmɛi srɔtoi fɛɛ asane. No hewɔ lɛ ekɛɛ: ‘Eji ole mɔ ni kɛɔ bo akɛ oha lɛ nu ni enu lɛ kulɛ, bo moŋ oooba lɛ ni eha bo wala nu.’\nNi yoo lɛ kɛɛ: ‘Nuŋtsɔ, obɛ nɔ ni okɛbaayɛ, ni bu lɛ hu mli kwɔ. Nɛgbɛ ooona wala nu lɛ yɛ mɔ?’\nYesu tsɔɔ mli akɛ: ‘Kɛ onu nu bu nɛɛ mli nu lɛ, kumai baaye bo ekoŋŋ. Shi nu ni maha lɛ baanyɛ aha mɔ ahi shi kɛya naanɔ.’\nYoo lɛ kɛɛ lɛ akɛ: ‘Nuŋtsɔ, ha mi nu nɛɛ eko! Kɛkɛ lɛ kumai yeŋ mi dɔŋŋ. Ni mibaŋ biɛ koni mibayɛ nu dɔŋŋ.’\nYoo lɛ susuɔ akɛ Yesu miiwie nu diɛŋtsɛ he. Shi eewie anɔkwale ni kɔɔ Nyɔŋmɔ kɛ emaŋtsɛyeli lɛ he lɛ he. Anɔkwale nɛɛ tamɔ nu ni haa mɔ wala. Ebaanyɛ eha mɔ naanɔ wala.\nAgbɛnɛ Yesu kɛɛ yoo lɛ akɛ: ‘Yaa ni oyatsɛ owu ni okɛ lɛ aba.’\nNi yoo lɛ ha hetoo akɛ: ‘Mibɛ wu.’\nYesu kɛɛ lɛ akɛ: ‘Oha hetoo jogbaŋŋ. Ogbã wumɛi enumɔ, ni mɔ ni ogbãa agbɛnɛ nɛɛ, jeee owu ji lɛ.’\nYoo lɛ naa kpɛ ehe, ejaakɛ nibii ni ewie lɛ fɛɛ lɛ, anɔkwale ni. Te fee tɛŋŋ ni Yesu le nɛkɛ nibii nɛɛ? Hɛɛ, ejaakɛ Yesu ji Mɔ ni Awo Shi yɛ Ehe ni Nyɔŋmɔ tsu lɛ lɛ, ni Nyɔŋmɔ kɛ nɛkɛ nilee nɛɛ ha lɛ. Yesu kaselɔi lɛ ku amɛsɛɛ yɛ be nɛɛ mli, ni amɛnaa kpɛ amɛhe akɛ ekɛ Samaria yoo lɛ miiwie.\nMɛni wɔkaseɔ kɛjɛɔ enɛɛmɛi fɛɛ mli? Etsɔɔ akɛ Yesu yɛ mlihilɛ kɛha gbɔmɛi srɔtoi fɛɛ. Ni nakai esa akɛ wɔ hu wɔfee. Esaaa akɛ wɔsusuɔ akɛ mɛi komɛi ehiii akɛni amɛhiɛ hewolo nɔ su kroko lɛ hewɔ. Yesu miitao ni mɛi fɛɛ ale anɔkwale ni kɛ mɔ yaa naanɔ wala mli lɛ. Ni esa akɛ wɔ hu wɔsumɔ akɛ wɔɔye wɔbua mɛi krokomɛi ni amɛle anɔkwale lɛ.\nMɛni hewɔ Yesu ewa edamɔ shi yɛ nubu ko he yɛ Samaria lɛ, ni mɛni ekɛɔ yoo lɛ?\nMɛni hewɔ yoo lɛ naa kpɛ ehe lɛ, ni mɛni Yesu kɛɛ yoo lɛ, ni mɛni hewɔ?\nMɛɛ nu yoo lɛ susu akɛ Yesu wieɔ he lɛ, shi mɛɛ nu diɛŋtsɛ he Yesu wieɔ lɛ?\nMɛni hewɔ yoo lɛ naa kpɛ ehe yɛ nibii ni Yesu le yɛ ehe lɛ he lɛ, ni te fee tɛŋŋ ni Yesu le saji nɛɛ?\nMɛni wɔbaanyɛ wɔkase kɛjɛ sane ni kɔɔ yoo lɛ he yɛ nubu lɛ he lɛ mli?\nKanemɔ Yohane 4:5-43.\nBe mli ni wɔnyiɛɔ Yesu nɔkwɛmɔnɔ lɛ sɛɛ lɛ, mɛɛ subaŋ esa akɛ wɔjie lɛ kpo yɛ mɛi ni hiɛ hewolo nɔ sui srɔtoi loo amɛjɛ shihilɛi srɔtoi amli lɛ ahe? (Yoh. 4:9; 1 Kor. 9:22; 1 Tim. 2:3, 4; Tito 2:11)\nMɛɛ mumɔŋ sɛɛnamɔi mɔ ko náa kɛ́ ebatsɔ Yesu kaselɔ lɛ? (Yoh. 4:14; Yes. 58:11; 2 Kor. 4:16)\nYɛ mɛɛ gbɛ nɔ wɔbaanyɛ wɔjie hiɛsɔɔ kpo tamɔ bɔ ni Samariayoo lɛ ni sumɔɔ ni egba nɔ ni ekase lɛ he sane etsɔɔ lɛ fee lɛ? (Yoh. 4:7, 28; Mat. 6:33; Luka 10:40-42)


Wajemɔ Ogbalashihilɛ lɛ Kɛtsɔ Sanegbaa Kpakpa Nɔ | Nikasemɔ\n“Wiemɔ ni awie yɛ be ni sa mli lɛ, etamɔ shika akutui yɛ jwiɛtɛi kpanyai amli.”—ABƐI 25:11.\nMɛɛ gbɛ nɔ kɛ́ gbalashihilɛ mli hefatalɔi kɛ sanesɛɛkɔmɔ tsu nii lɛ, ehaa amɛkɛ amɛhe gbaa sane jogbaŋŋ?\nMɛni hewɔ esa akɛ gbalashihilɛ mli hefatalɔi ajie bulɛ kpo amɛtsɔɔ amɛhe lɛ?\nKɛ́ wu kɛ ŋa jie heshibaa kpo lɛ, te amɛbaaná he sɛɛ amɛha tɛŋŋ?\n1. Mɛɛ gbɛ nɔ sanegbaa kpakpa eye ebua gbalashihilɛ mli hefatalɔi komɛi?\nNYƐMI NUU ko ni yɔɔ Canada lɛ wie akɛ: “Masumɔ maná be maha miŋa moŋ fe mɛi krokomɛi.” Ekɛfata he akɛ: “Kɛ́ miná miishɛɛ sane ko ni migba miŋa lɛ, mimiishɛɛ lɛ kuɔ ebɔɔ he toi enyɔ, ni kɛ́ miná naagba ko ni mikɛ lɛ susu he lɛ, naagba lɛ nɔ gbɔɔ kwraa.” Nuu ko ni yɔɔ Australia lɛ ŋma akɛ: “Yɛ afii 11 ni wɔkɛhi shi lɛ mli fɛɛ lɛ, gbi kome hoko pɛŋ ni mikɛ miŋa egbaaa sane. Mi kɛ lɛ fɛɛ nuɔ he akɛ wɔgbala lɛ yɛ shweshweeshwe. Nɔ titri hewɔ ni ebalɛ nakai ji akɛ, wɔkɛ wɔhe fɔɔ sane gbaa kɛ miishɛɛ.” Nyɛmi yoo ko ni yɔɔ Costa Rica lɛ kɛɛ akɛ: “Sanegbaa kpakpa eha wɔgbãla lɛ esɔ, eha wɔtsi wɔbɛŋkɛ Yehowa, ebu wɔhe kɛjɛ naagbai ahe, efee wɔ ekome akɛ wu kɛ ŋa, ni eha wɔsuɔmɔ lɛ mli ewa.”\n2. Mɛɛ nibii komɛi baanyɛ aha sanegbaa awa kɛha wu kɛ ŋa?\n2 Ani onyɛɔ okɛ ohefatalɔ gbaa sane kɛ miishɛɛ, aloo sanegbaa waa kɛhaa nyɛ? Naagbai baanyɛ aba, ejaakɛ mɛi enyɔ ni yeee emuu ji mɛi ni boteɔ gbalashihilɛ mli, ni amɛjieɔ sui srɔtoi akpo ejaakɛ esoro he ni atsɔse amɛ fɛɛ yɛ. (Rom. 3:23) Kɛfata he lɛ, ekolɛ esoro bɔ ni amɛteŋ mɔ fɛɛ mɔ gbaa sane ehaa. Belɛ, yiŋtoo kpakpa ko hewɔ ni John M. Gottman kɛ Nan Silver ni kaseɔ gbalashihilɛ he nii lɛ wie akɛ: “Ebiɔ ekãa, faishitswaa, kɛ hiɛmiamɔ dani gbalashihilɛ sɛɛ baanyɛ atsɛ.”\n3. Mɛni yeɔ ebuaa gbalashihilɛ mli bii ni amɛwajeɔ amɛgbalashihilɛ lɛ?\n3 Yɛ anɔkwale mli lɛ, ebiɔ mɔdɛŋbɔɔ dani gbalashihilɛ baanyɛ aye omanye. Shi nakai feemɔ kɛ miishɛɛ babaoo baa. Hefatalɔi ni sumɔɔ amɛhe lɛ baanyɛ aná miishɛɛ. (Jaj. 9:9) Susumɔ Isak kɛ Rebeka gbalashihilɛ ni suɔmɔ yɔɔ mli lɛ he okwɛ. (1 Mose 24:67) Beni amɛhi shi be kplaŋŋ sɛɛ po lɛ, nɔ ko etsɔɔɔ akɛ suɔmɔ ni amɛyɔɔ kɛha amɛhe lɛ naa ba shi. Nakai nɔŋŋ eji yɛ gbalashihilɛ mli hefatalɔi babaoo ni yɔɔ ŋmɛnɛ lɛ agbɛfaŋ. Mɛni yeɔ ebuaa amɛ? Amɛjɛɔ anɔkwayeli kɛ mlihilɛ mli amɛtsɔɔ amɛsusumɔ yɛ saji ahe, amɛkɔɔ sane sɛɛ, ni amɛjieɔ suɔmɔ, bulɛ, kɛ heshibaa kpo. Wɔbaasusu bɔ ni kɛ́ gbalashihilɛ mli bii jie sui nɛɛ akpo lɛ, ebaaha amɛkɛ amɛhe agba sane be fɛɛ be lɛ he yɛ nikasemɔ nɛɛ mli.\nKƆ SANE SƐƐ\n4, 5. Mɛɛ gbɛ nɔ sanesɛɛkɔmɔ baanyɛ aye abua gbalashihilɛ mli hefatalɔi koni amɛnu amɛhe shishi jogbaŋŋ? Okɛ enɛ he nɔkwɛmɔnii aha.\n4 Abɛi 13:15 lɛ kɛɔ akɛ: “Sanesɛɛkɔmɔ kpakpa haa mɔ hiɛ baa nyam.” Wiemɔi nɛɛ ji anɔkwale yɛ gbãla kɛ weku shihilɛ mli. (Nyɛkanea Abɛi 24:3.) Abaanyɛ aná sanesɛɛkɔmɔ kɛ nilee ni fe fɛɛ lɛ yɛ Nyɔŋmɔ Wiemɔ lɛ mli. Wɔnaa yɛ 1 Mose 2:18 lɛ akɛ, Nyɔŋmɔ bɔ yoo lɛ akɛ nuu lɛ hefatalɔ, shi jeee tamɔ nuu lɛ pɛpɛɛpɛ. No hewɔ ni esoro bɔ ni yei gbaa sane yɛ bɔ ni hii gbaa sane amɛhaa lɛ he lɛ. Eyɛ mli akɛ esoro mɔ fɛɛ mɔ moŋ, shi yei sumɔɔ ni amɛwie amɛhenumɔi, mɛi, kɛ amɛkɛ mɛi ateŋ wekukpai ahe. Amɛsumɔɔ ni akɛ amɛ agba sane bɔ ni baaha amɛná miishɛɛ waa, ejaakɛ ehaa amɛnuɔ he akɛ asumɔɔ amɛ. Shi hii babaoo sumɔɔɔ ni amɛwieɔ amɛhenumɔi ahe, moŋ lɛ, amɛsumɔɔ ni amɛwie nifeemɔi, naagbai, kɛ bɔ ni abaafee atsu naagbai lɛ ahe nii lɛ ahe. Ni hii sumɔɔ ni abu amɛ.\n5 Nyɛmi yoo ko ni yɔɔ Britain lɛ wie akɛ: ‘Miwu sumɔɔ ni etsu naagbai ahe nii oya nɔŋŋ moŋ fe ni eeebo mi toi.’ Etsɔɔ mli akɛ, enɛ feɔ lɛ ahuntoo waa, ejaakɛ nɔ pɛ ni etaoɔ ji, ni ewu lɛ abo lɛ toi ni ebɔ mɔdɛŋ akɛ ebaanu lɛ shishi. Nuu ko ŋma akɛ: “Beni mi kɛ miŋa hi shi etsɛɛɛ lɛ, nɔ ni mifɔɔ feemɔ ji akɛ, mitaoɔ naagba fɛɛ naagba ni ebaaná lɛ naa tsabaa oya nɔŋŋ. Shi etsɛɛɛ ni miyɔse akɛ nɔ moŋ ni etaoɔ ji, ni mabo lɛ toi.” (Abɛi 18:13; Yak. 1:19) Wu ni kɔɔ sane sɛɛ lɛ yɔseɔ eŋa lɛ henumɔi, ni ebɔɔ mɔdɛŋ ehaa eŋa lɛ nuɔ he akɛ esumɔɔ lɛ. Nakai beaŋ nɔŋŋ lɛ, ehaa eŋa lɛ naa akɛ esusumɔi kɛ ehenumɔi ahe hiaa lɛ. (1 Pet. 3:7) Ŋa ni kɔɔ sane sɛɛ lɛ hu bɔɔ mɔdɛŋ akɛ enu bɔ ni ewu susuɔ nii ahe ehaa lɛ shishi. Kɛ́ wu kɛ ŋa fɛɛ nuɔ amɛ-Ŋmalɛ naa sɔ̃i lɛ shishi, amɛnyaa sɔ̃i nɛɛ ahe, ni amɛtsuɔ he nii lɛ, amɛgbãla lɛ baasɔ waa. Kɛfata he lɛ, ebaaha amɛfee ekome kɛkpɛ amɛyiŋ yɛ nilee mli, ni amɛbaafee ekome kɛtsu yiŋkpɛɛ lɛ he nii.\n6, 7. (a) Mɛɛ gbɛ nɔ Jajelɔ 3:7 lɛ baanyɛ aye abua gbalashihilɛ mli hefatalɔi ni amɛkɔ sane sɛɛ? (b) Mɛni ŋamɛi baanyɛ afee kɛtsɔɔ akɛ amɛkɔɔ sane sɛɛ, ni mɛni esa akɛ wumɛi abɔ mɔdɛŋ akɛ amɛbaafee?\n6 Wu kɛ ŋa ni kɔɔ sane sɛɛ lɛ le hu akɛ, “dioofeemɔ be yɛ, ni wiemɔ be yɛ.” (Jaj. 3:1, 7) Nyɛmi yoo ko ni bote gbalashihilɛ mli afii nyɔŋma nɛ lɛ wie akɛ: “Kpaako mina akɛ saji komɛi yɛ ni jeee be fɛɛ be esa akɛ mawie he. Kɛ́ mina akɛ nitsumɔ loo sɔ̃i komɛi ni miwu tsu he nii lɛ eha etɔ lɛ lɛ, mimɛɔ fioo dani mikɛ lɛ wieɔ saji komɛi ahe. Kɛ́ ebalɛ nakai lɛ, wɔnyɛɔ wɔgbaa sane kɛ miishɛɛ.” Ŋamɛi ni kɔɔ sane sɛɛ lɛ haa amɛwiemɔ he baa nyam hu, ejaakɛ amɛle akɛ ‘wiemɔ ni awie yɛ be ni sa mli lɛ’ hi, ni no haa amɛwumɛi lɛ boɔ amɛ toi.—Nyɛkanea Abɛi 25:11.\nNibii bibii kɛ miishɛɛ babaoo baa gbalashihilɛ mli\n7 Esa akɛ wu ni ji Kristofonyo lɛ abɔ mɔdɛŋ ni ebo eŋa toi kɛ́ eewie, ni nakai beaŋ nɔŋŋ lɛ ebɔ mɔdɛŋ eha eŋa lɛ ale bɔ ni enuɔ he ehaa. Asafoŋ onukpa ko ni bote gbalashihilɛ mli afii 27 nɛ lɛ wie akɛ: “Mibɔɔ mɔdɛŋ mihaa miŋa leɔ nɔ ni yɔɔ mitsuiŋ tɔ̃ɔ.” Nyɛmi nuu ko ni kɛ eŋa ehi shi afii 24 lɛ wie akɛ: “Kɛ́ naagba ba lɛ, mimuaa minaa kɛsusumɔ lɛ akɛ, ‘Kɛ́ miwieee he lɛ, esɛɛ baafo.’ Shi mibayɔse akɛ, kɛ́ miwie bɔ ni minuɔ he mihaa lɛ he lɛ, no etsɔɔɔ akɛ yakagbɔmɔ ji mi. Kɛ́ ewa kɛha mi akɛ mawie bɔ ni minuɔ he mihaa lɛ he lɛ, misɔleɔ koni mikɛ wiemɔi ni sa atsu nii, ni mawie yɛ gbɛ ni sa nɔ. No sɛɛ lɛ mimuɔ waa, kɛkɛ lɛ mibɔi wiemɔ.” Nɔ kroko hu ni yeɔ ebuaa ji, ni amɛbaawie naagba lɛ he yɛ be ni sa mli, ekolɛ be ni amɛfee ekome kɛmiifee daa gbi ŋmalɛ lɛ loo kɛmiikane Biblia lɛ.\n8. Mɛɛ nibii krokomɛi yeɔ ebuaa wumɛi kɛ ŋamɛi ni ji Kristofoi lɛ ni amɛgbãla lɛ yeɔ omanye?\n8 Esa akɛ wu kɛ ŋa fɛɛ asɔle ni amɛná shwelɛ ni mli wa akɛ, amɛbaaha sanegbaa kpakpa ahi amɛteŋ be fɛɛ be. Anɔkwa, ebɛ mlɛo akɛ wu kɛ ŋa aaatsake bɔ ni amɛgbaa sane amɛhaa. Shi kɛ́ amɛsumɔɔ Yehowa, amɛbiɔ emumɔ lɛ, ni amɛbuɔ amɛgbãla lɛ akɛ nɔ ko ni yɔɔ krɔŋkrɔŋ lɛ, amɛbaanyɛ amɛtsu amɛnaagbai ahe nii jogbaŋŋ. Nyɛmi yoo ko ni bote gbalashihilɛ mli afii 26 nɛ lɛ ŋma akɛ: “Mi kɛ miwu naa bɔ ni Yehowa buɔ gbalashihilɛ ehaa lɛ akɛ nɔ ko ni yɔɔ hiɛdɔɔ, no hewɔ lɛ ebaaa wɔjwɛŋmɔŋ po akɛ wɔbaagbala mli. Enɛ haa wɔbɔɔ mɔdɛŋ wɔtsuɔ naagbai ahe nii kɛtsɔ ekome ni wɔfeɔ kɛsusuɔ he lɛ nɔ.” Wu kɛ ŋa ni yeɔ Nyɔŋmɔ anɔkwa yɛ nɛkɛ gbɛ nɔ lɛ baaha ená miishɛɛ, ni ebaajɔɔ amɛ babaoo.—Lala 127:1.\nHA OSUƆMƆ LƐ ADA\n9, 10. Mɛɛ nibii komɛi gbalashihilɛ mli hefatalɔi baanyɛ afee kɛwaje suɔmɔ ni yɔɔ amɛteŋ lɛ?\n9 Suɔmɔ, ni ji “emuuyeli kpãa lɛ,” ji su ko ni he hiaa fe fɛɛ yɛ gbalashihilɛ mli. (Kol. 3:14) Beni wu kɛ ŋa ni yeɔ amɛhe anɔkwa lɛ feɔ ekome kɛhiɔ shi yɛ miishɛɛ kɛ jaramɔ be fɛɛ mli lɛ, anɔkwa suɔmɔ ni yɔɔ amɛteŋ lɛ daa. Amɛtsɔmɔɔ nanemɛi kpaakpa, ni amɛsumɔɔ ni amɛhi he kome be fɛɛ be. Jeee nibii wuji haa gbalashihilɛi ni tamɔ nɛkɛ lɛ sɔɔ, moŋ lɛ, nibii bibii tamɔ fuamɔ, yijiemɔ, nifeemɔ ko ni tsɔɔ mɔhesusumɔ, ŋmɔlɔ ni jɛ tsuiŋ, loo tsuiŋ ni ajɛɔ abiɔ akɛ “te ogbi lɛ tee lɛ tɛŋŋ?” Nibii bibii nɛɛ baanyɛ ekɛ miishɛɛ babaoo aba gbalashihilɛ mli. Wu ko kɛ eŋa ni kɛ miishɛɛ ehi shi afii 19 lɛ tsɔɔ mli akɛ, amɛtswaa amɛhe loo amɛtɛɛsiɔ amɛhe daa gbi kɛbiɔ amɛhe akɛ, “te ogbi lɛ yaa lɛ tɛŋŋ?”\n10 Agbɛnɛ hu lɛ, suɔmɔ haa wu kɛ ŋa yaa nɔ amɛkaseɔ amɛhe nii. (Fil. 2:4) Enɛ haa suɔmɔ ni yɔɔ amɛteŋ lɛ mli yaa nɔ ewaa yɛ emuu ni amɛyeee lɛ fɛɛ sɛɛ. Suɔmɔ ni yɔɔ gbalashihilɛ kpakpa mli lɛ yaa nɔ edaa ni emli waa be fɛɛ be. No hewɔ lɛ, kɛ́ obote gbalashihilɛ mli lɛ, bi ohe akɛ: ‘Te mile mihefatalɔ lɛ miha tɛŋŋ? Ani minuɔ ehenumɔi kɛ esusumɔi yɛ saji ahe lɛ shishi? Shii enyiɛ misusuɔ mihefatalɔ lɛ he, ni mijwɛŋɔ esui ni ha miná suɔmɔ miha lɛ klɛŋklɛŋ kwraa lɛ ahe?’\nJIEMƆ BULƐ KPO\n11. Mɛni hewɔ ehe hiaa ni ajie bulɛ kpo yɛ gbalashihilɛ mli lɛ? Okɛ enɛ he nɔkwɛmɔnɔ aha.\n11 Gbalashihilɛ mli hefatalɔi ni yɔɔ miishɛɛ fe fɛɛ lɛ po kɛ naagbai kpeɔ, ni ekolɛ jeee be fɛɛ be wu kɛ ŋa ni sumɔɔ amɛhe lɛ kɛ amɛhe baakpã gbee. Jeee be fɛɛ be Abraham kɛ Sara kɛ amɛhe kpã gbee. (1 Mose 21:9-11) Kɛlɛ, amɛhaaa naagbai nɛɛ agbala amɛteŋ. Mɛni hewɔ? Ejaakɛ amɛjie woo kɛ bulɛ kpo amɛtsɔɔ amɛhe. Akɛ nɔkwɛmɔnɔ lɛ, be ko lɛ Abraham kɛɛ Sara akɛ, “miikpao fai.” (1 Mose 12:11, 13) Sara hu jie bulɛ kpo etsɔɔ Abraham, ni etsɛ lɛ akɛ, “minuŋtsɔ.” (1 Mose 18:12) Kɛ́ gbalashihilɛ mli hefatalɔi komɛi ejieee bulɛ kpo amɛtsɔɔɔ amɛhe lɛ, bei pii lɛ ejeɔ kpo yɛ bɔ ni amɛwieɔ loo gbee ni amɛkɛwieɔ lɛ mli. (Abɛi 12:18) Kɛ́ amɛtsuuu naagba nɛɛ he nii lɛ, amɛgbãla lɛ baanyɛ afite.—Nyɛkanea Yakobo 3:7-10, 17, 18.\n12. Mɛni hewɔ esa akɛ mɛi ni bote gbalashihilɛ mli etsɛko lɛ abɔ mɔdɛŋ waa ni amɛjie bulɛ kpo kɛ́ amɛkɛ amɛhe miiwie lɛ?\n12 Esa akɛ mɛi ni bote gbalashihilɛ mli etsɛko lɛ abɔ mɔdɛŋ waa ni amɛjie mlihilɛ kɛ bulɛ kpo kɛ́ amɛkɛ amɛhe miiwie, koni amɛnyɛ amɛkɛ amɛhe agba sane jogbaŋŋ. Nuu ko tsɔɔ mli akɛ, yɛ amɛgbalashihilɛ mli klɛŋklɛŋ afii lɛ amli lɛ, enuuu eŋa lɛ henumɔi, esui, kɛ ehiamɔ nii ashishi, ni nakai nɔŋŋ hu eji yɛ eŋa lɛ gbɛfaŋ. Enɛ kɛ naagbai ba amɛteŋ. Nuu lɛ wie akɛ: “Kɛ́ nyɛnuɔ nyɛhe shishi, nyɛjieɔ miishɛɛ kpo, ni nyɛjieɔ sui kpakpai tamɔ heshibaa, tsuishitoo, kɛ he ni akɛfɔ̃ɔ Yehowa nɔ kpo lɛ, nyɛbaaná he sɛɛ waa.” Kwɛ bɔ ni enɛ ji anɔkwale ha!\nJIEMƆ ANƆKWA HESHIBAA KPO\n13. Mɛni hewɔ kɛ́ miishɛɛ baahi gbalashihilɛ mli lɛ, ebiɔ ni aba he shi lɛ?\n13 Sanegbaa kpakpa ni yaa nɔ yɛ gbalashihilɛ mli lɛ tamɔ faa ko ni hoɔ yɔɔ kɛtsɔɔ abɔɔ ko mli. Kɛ́ wu kɛ ŋa jie “heshibaa jwɛŋmɔ” kpo lɛ, no dani amɛbaanyɛ amɛgba sane yɛ toiŋjɔlɛ mli. (1 Pet. 3:8) Nyɛmi nuu ko ni bote gbalashihilɛ mli afii 11 nɛ lɛ wie akɛ: “Heshibaa ji su ni fe fɛɛ ni haa asaa béi, ejaakɛ ehaa onyɛɔ okɛɔ akɛ, ‘Ofainɛ, mijeee gbɛ.’” Asafoŋ onukpa ko ni kɛ eŋa ehi shi kɛmiishɛɛ afii 20 nɛ lɛ wie akɛ: “Bei komɛi lɛ wiemɔ ni ji, ‘Ofainɛ, mijeee gbɛ’ lɛ he hiaa kwraa fe ni aaakɛɛ akɛ, ‘Misumɔɔ bo.’” Ekɛfata he akɛ: ‘Sɔlemɔ ji nɔ ni yeɔ ebuaa mi kɛ miŋa ni wɔjieɔ heshibaa kpo. Kɛ́ mi kɛ miŋa fee ekome kɛsɔle lɛ, no haa wɔkaiɔ akɛ wɔyeee emuu, ni akɛ Nyɔŋmɔ mɔbɔnalɛ he miihia wɔ. Enɛ yeɔ ebuaa mi ni mitsuɔ saji ahe nii jogbaŋŋ.’\nHa sanegbaa kpakpa ahi ogbãla lɛ mli be fɛɛ be\n14. Mɛɛ awui henɔwomɔ baanyɛ aye yɛ gbalashihilɛ mli?\n14 Nɔ ni tamɔɔɔ nakai lɛ, henɔwomɔ kɛ béi baa. Ekuɔ sanegbaa naa, ejaakɛ ehaaa aná shwelɛ kɛ ekãa ni akɛkpa fai. Yɛ nɔ najiaŋ ni henɔwolɔ lɛ kɛ heshibaa aaakɛɛ, “Mitɔ̃; ofainɛ kɛke mi” lɛ, ejieɔ enaa. Yɛ nɔ najiaŋ ni ebaakpɛlɛ etɔmɔ ko nɔ lɛ, eshwaa mɔ kroko lɛ. Yɛ nɔ najiaŋ ni kɛ́ atɔ̃ enɔ lɛ ebaatiu toiŋjɔlɛ sɛɛ lɛ, emli fuɔ, ni ekolɛ ekɛ wiemɔi ni wa baato mɔ lɛ najiaŋ loo ekɛ mɔ lɛ ewieŋ po. (Jaj. 7:9) Anɔkwa, henɔwomɔ baanyɛ aha gbãla afite. Ehi jogbaŋŋ akɛ wɔɔha ehi wɔjwɛŋmɔŋ akɛ, “Nyɔŋmɔ lɛ, ekuɔ hewolɔi anaa, shi heshibalɔi eduroɔ.”—Yak. 4:6.\n15. Mɛɛ gbɛ nɔ Efesobii 4:26, 27 lɛ baanyɛ aye abua gbalashihilɛ mli hefatalɔi ni amɛsaa béi?\n15 Kɛ́ wu kɛ ŋa kɛ amɛhe kpãaa gbee yɛ sane ko he lɛ, esaaa akɛ amɛhaa henɔwomɔ tsĩɔ amɛnaa kɛ sane lɛ he nitsumɔ, moŋ lɛ, esa akɛ amɛtsu he nii oya. Paulo kɛɛ enanemɛi Kristofoi lɛ akɛ: “Hulu akanyɔ shi yɛ nyɛmlila lɛ nɔ, ni asaŋ nyɛkɛ nyɛhe akafɔ̃a shi nyɛhaa abonsam.” (Efe. 4:26, 27) Kɛ́ wu kɛ ŋa booo nɔ ni Nyɔŋmɔ Wiemɔ lɛ kɛɔ lɛ toi lɛ, amɛkɛ naagbai baakpe. Nyɛmi yoo ko kɛɛ akɛ: “Be ko lɛ, mi kɛ miwu kɛ ŋaawoo ni yɔɔ Efesobii 4:26, 27 lɛ eyatsuuu nii. Nakai be lɛ bafee bei ni miwɔɔɔ jogbaŋŋ fe fɛɛ yɛ mishihilɛ mli lɛ ateŋ ekome!” Kwɛ bɔ ni ehi jogbaŋŋ akɛ kɛ́ naagbai ba lɛ, abaawie he amrɔ nɔŋŋ, kɛsusumɔ lɛ akɛ abaasaa! Esa akɛ gbalashihilɛ mli hefatalɔi aha amɛhe be koni amɛtsui he ajɔ. Ehi hu akɛ amɛaasɔle koni Yehowa aye abua amɛ ni amɛnyɛ amɛsusu nii ahe jogbaŋŋ. Nibii ni baaye abua amɛ lɛ eko ji, ní amɛaaná heshibaa mumɔ, ni no baaha amɛsusu naagba lɛ he moŋ fe amɛ diɛŋtsɛ amɛhe, koni naagba lɛ mli akawo wu.—Nyɛkanea Efesobii 4:32.\n16. Mɛɛ gbɛ nɔ heshibaa baanyɛ aye abua mɔ ko ni ebote gbalashihilɛ mli koni esusu ehefatalɔ lɛ sui kpakpai kɛ enyɛmɔi ahe?\n16 Heshibaa yeɔ ebuaa mɔ ko ni ebote gbalashihilɛ mli lɛ ni esusuɔ ehefatalɔ lɛ sui kpakpai kɛ enyɛmɔi ahe. Akɛ nɔkwɛmɔnɔ lɛ, ekolɛ ŋa ko yɛ hesaa krɛdɛɛ ko ni ekɛyeɔ ebuaa weku lɛ. Wu ni baa ehe shi lɛ nuŋ he akɛ eŋa lɛ kɛ lɛ miishi akaŋ, moŋ lɛ, ebaawo eŋa lɛ hewalɛ ni ekɛ ehesai lɛ atsu nii, ni ekɛ nakai feemɔ baatsɔɔ akɛ eŋa lɛ jara wa kɛha lɛ. (Abɛi 31:10, 28; Efe. 5:28, 29) Nakai beaŋ nɔŋŋ lɛ, ŋa ni baa ehe shi lɛ kɛ ehesai lɛ woŋ ehe nɔ, ni asaŋ ekɛbaŋ ewu lɛ shi hu. Akɛni “heloo kome” ji amɛ hewɔ lɛ, nɔ ni dɔɔ mɔ kome lɛ dɔɔ mɔ kroko lɛ hu.—Mat. 19:4, 5.\n17. Mɛni baaye abua gbalashihilɛ mli hefatalɔi koni amɛná miishɛɛ, ní ekɛ yijiemɔ abaha Nyɔŋmɔ?\n17 Eka shi faŋŋ akɛ, obaasumɔ ni ogbãla lɛ atamɔ Abraham kɛ Sara loo Isak kɛ Rebeka nɔ lɛ—nɔ ni miishɛɛ yɔɔ mli diɛŋtsɛ, ni sɛɛ tsɛɔ, ni kɛ yijiemɔ bahaa Yehowa. Kɛ́ nakai lɛ, buu gbalashihilɛ taakɛ Nyɔŋmɔ buɔ lɛ lɛ. Kwɛmɔ e-Wiemɔ lɛ mli kɛha sanesɛɛkɔmɔ nilee. Ná anɔkwa suɔmɔ, ni ji “Yehowa lalilɛi” lɛ oha ohefatalɔ lɛ, kɛtsɔ esui kpakpai lɛ ni ooosusu he lɛ nɔ. (Sal. Lal. 8:6) Bɔɔ mɔdɛŋ ni oba ohe shi. Jiemɔ bulɛ kpo otsɔɔ ohefatalɔ lɛ. Kɛ́ ofee nibii nɛɛ, obaaná miishɛɛ yɛ ogbãla lɛ mli, ni oŋwɛi Tsɛ lɛ hu baaná miishɛɛ. (Abɛi 27:11) Hɛɛ, obaanu he taakɛ wu ko ni kɛ eŋa ehi shi afii 27 lɛ nu he lɛ. Eŋma akɛ: “Minyɛŋ mahi shi ni miŋa fataaa mihe. Daa gbi lɛ, suɔmɔ ni yɔɔ wɔteŋ lɛ mli waa. Suɔmɔ ni wɔyɔɔ kɛha Yehowa, kɛ sane ni wɔkɛ wɔhe fɔɔ gbaa lɛ hewɔ ebaa lɛ nakai.”\nKɛmaje Mɔ Ko Kɛmaje Mɔ Ko Wajemɔ Ogbalashihilɛ lɛ Kɛtsɔ Sanegbaa Kpakpa Nɔ


“Nyɛjoa Ajwamaŋbɔɔ Naa Foi” (1 Korintobii 6:18) | Nyɔŋmɔ Suɔmɔ\n“No hewɔ lɛ nyɛgbea nyɛhe nii ni yɔɔ shikpɔŋ lɛ nɔ lɛ: ajwamaŋbɔɔ, nyaŋemɔ nitsumɔ, mlila, akɔnɔ fɔŋ, kɛ hiɛjoomɔ ni ji wɔŋjamɔ lɛ.”—KOLOSEBII 3:5.\n1, 2. Mɛni Bileam kɛtsɔ Yehowa webii lɛ tsɔne koni ekɛye amɛ awui?\nWOLƐƐNYO ko tee koni eyasha loo yɛ he ni efɔɔ looshámɔ yɛ lɛ. Eetao eshá loo pɔtɛɛ ko. Ekɛ wuoloo ko wo kpoŋ lɛ naa, ni efɔ̃ kɛwo nu lɛ mli. Beni be shwie mli lɛ, loo lɛ shi kpãa lɛ ni kpãa lɛ mli bawa, ni nuu lɛ gbala loo ní esha lɛ kɛjɛ nu lɛ mli. Ebɔi ŋmɔlɔ, ejaakɛ eyoo akɛ wuoloo ni ekɛtsu nii lɛ sa.\n2 Yɛ afi 1473 D. Ŋ. B. lɛ, nuu ko ni atsɛɔ lɛ Bileam lɛ susu nɔ ni ekɛbaatsɔ tsɔne he. Jeee kooloo ko etaoɔ etsɔ, shi moŋ eetao etsɔ Nyɔŋmɔ webii ni no mli lɛ amɛbɔ ŋsara yɛ Moab Ŋã kplenee ní kɛ Shiwoo Shikpɔŋ lɛ jeɔ husu lɛ nɔ lɛ tsɔne. Bileam kɛɛ eji Yehowa gbalɔ, shi yɛ anɔkwale mli lɛ eji hiɛjoolɔ ni abɔ lɛ apaa koni elomɔ Israel. Shi Yehowa kɛ ehe wo sane lɛ mli, ni nɔ̃ pɛ ni Bileam nyɛ efee ji akɛ ejɔɔ Israel. Shi akɛni Bileam miitao ni enine ashɛ apaa ni abɔ lɛ lɛ he nyɔmɔwoo lɛ nɔ hewɔ lɛ, esusu eyiŋ akɛ kɛ́ enyɛ elaka Nyɔŋmɔ webii lɛ ni amɛfee esha ni yɔɔ hiɛdɔɔ lɛ, ekolɛ no baaha Nyɔŋmɔ alomɔ amɛ. Enɛ hewɔ lɛ, Bileam kɛ Moab oblayei ni he yɔɔ akɔnɔ lɛ tsɔ Israel tsɔne.—4 Mose 22:1-7; 31:15, 16; Kpojiemɔ 2:14.\n3. Mɛɛ gbɛ nɔ Bileam ŋaatsɔi lɛ ye omanye yɛ?\n3 Ani eŋaatsɔɔ nɛɛ ye omanye? Hɛɛ, eye omanye yɛ gbɛ ko nɔ. Tsɔne lɛ du Israel hii akpei nyɔŋmai abɔ kɛtsɔ ‘Moab biyei lɛ ní amɛkɛ amɛ bɔ ajwamaŋ’ lɛ nɔ. Amɛbɔi Moabbii lɛ anyɔŋmɔi lɛ ní Baal-Peor, ni ji fɔmɔ loo bɔlɛnamɔ he nyɔŋmɔ ní he yɔɔ nyaŋemɔ lɛ fata he lɛ po ajamɔ. Nɔ ni jɛ mli ba ji akɛ, Israelbii 24,000 gboi yɛ Shiwoo Shikpɔŋ lɛ husui lɛ anaa. Mɛɛ osharai asane po nɛ!—4 Mose 25:1-9.\n4. Mɛni hewɔ jeŋba shara he tsɔne lɛ du Israelbii akpei abɔ lɛ?\n4 Mɛni ha oshara kpele nɛɛ ba? Israelbii lɛ ateŋ mɛi babaoo ná tsui fɔŋ kɛtsɔ amɛhe ni amɛtsi kɛjɛ Yehowa ni ji Nyɔŋmɔ ní jie amɛ kɛjɛ Mizraim, ni lɛ̀ amɛ yɛ ŋã lɛ nɔ, ni bu amɛhe kɛtee shikpɔŋ ni ewo he shi lɛ husu lɛ naa lɛ. (Hebribii 3:12) Beni bɔfo Paulo susuɔ sane nɛɛ he lɛ, eŋma akɛ: “Ni wɔsaa wɔkabɔ ajwamaŋ, tamɔ bɔ ni amɛteŋ mɛi komɛi bɔ, ní gbi kome nɔ lɛ mɛi akpei nyɔŋmai enyɔ kɛ etɛ nyɔnyɔi lɛ.” *—1 Korintobii 10:8.\n5, 6. Mɛni hewɔ amaniɛbɔɔ ni kɔɔ esha ni Israelbii lɛ fee yɛ Moab Ŋã lɛ nɔ lɛ he lɛ he yɔɔ sɛɛnamɔ kɛha wɔ ŋmɛnɛ lɛ?\n5 Nyɔŋmɔ webii ni yɔɔ ŋmɛnɛ ni eshwɛ fioo ni amɛbaabote shiwoo shikpɔŋ ni hi kwraa fe nɔ ni akɛha Israelbii lɛ mli lɛ baanyɛ akase nibii babaoo ni he hiaa yɛ Mose Wolo ni Ji Ejwɛ lɛ mli amaniɛbɔɔ nɛɛ mli. (1 Korintobii 10:11) Ákɛ nɔkwɛmɔnɔ lɛ, bɔ ni anyaa bɔlɛnamɔ he waa yɛ je lɛŋ ŋmɛnɛ lɛ tamɔ bɔ ni blema Moabbii lɛ fee amɛnii lɛ nɔŋŋ, shi ŋmɛnɛ nɔ lɛ naa wa kwraa fe amɛnɔ lɛ. Kɛfata he lɛ, daa afi lɛ bɔlɛnamɔ he tsɔne ní du Israelbii lɛ nɔŋŋ duɔ Kristofoi akpei abɔ. (2 Korintobii 2:11) Ŋmɛnɛ lɛ, Nyɔŋmɔ webii lɛ ateŋ mɛi komɛi feɔ amɛnii tamɔ Zimri, mɔ ni yakpala Midian yoo ko ekãa naa kɛtee lɛ diɛŋtsɛ ebuu mli yɛ Israelbii lɛ aŋsara lɛ mli lɛ, ni amɛnáa mɛi anɔ hewalɛ gbonyo yɛ Kristofoi asafo lɛ mli.—4 Mose 25:6, 14; Yuda 4.\n6 Ŋmɛnɛ lɛ, ani onaa ohe akɛ oyɛ shihilɛ ni tamɔ nɔ ni blema Israelbii lɛ kɛkpe yɛ Moab Ŋã lɛ nɔ lɛ mli? Ani onaa akɛ etsɛŋ ni onine baashɛ ojweremɔ nɔ̃ ni ji jeŋ hee ni wɔkɛ be kpalaŋŋ ekpa lɛ gbɛ lɛ nɔ? Kɛ́ nakai ni lɛ, no lɛ feemɔ bɔ fɛɛ bɔ ni ooonyɛ kɛye kita ni ji “nyɛjoa ajwamaŋbɔɔ naa foi” lɛ nɔ, koni no aha oya nɔ ohi Nyɔŋmɔ suɔmɔ lɛ mli.—1 Korintobii 6:18.\nMoab Ŋã lɛ nɔ\n7, 8. Mɛni ji “ajwamaŋbɔɔ,” ni mɛɛ gbɛ̀i anɔ mɛi ni yaa nɔ amɛkɛ amɛhe woɔ mli lɛ kpaa nɔ ni amɛduɔ lɛ?\n7 Yɛ Biblia lɛ mli lɛ, “ajwamaŋbɔɔ” (Hela wiemɔ mli lɛ, por·neiʹa) kɔɔ bɔlɛnamɔ ní yaa nɔ yɛ mɛi ní boteko gbalashihilɛ mli yɛ Ŋmalɛ naa lɛ ateŋ lɛ he. Gbalafitemɔ, tuutuufeemɔ, bɔlɛnamɔ ni yaa nɔ yɛ aŋkroaŋkroi ní boteko gbalashihilɛ mli ateŋ, kɛ agbɛnɛ hu nuu loo yoo fɔmɔ nii ní akɛwoɔ daaŋ loo akɛwoɔ wamɔ he, mɔ ko ni akɛ lɛ boteko gbalashihilɛ mli ni ashwɛɔ efɔmɔ nii he lɛ fɛɛ ji ajwamaŋbɔɔ. Kɛfata he lɛ, bɔlɛnamɔ ni yaa nɔ yɛ mɛi ni hiɛ bɔɔsu kome loo mɔ ko kɛ kooloo teŋ lɛ hu ji ajwamaŋbɔɔ. *\n8 Nɔ ni Ŋmalɛi lɛ tsɔɔ lɛ yɛ faŋŋ: Mɛi ni yaa nɔ amɛbɔɔ ajwamaŋ lɛ nyɛŋ aya nɔ ahi Kristofoi asafo lɛ mli, ni amɛnine shɛŋ naanɔ wala nɔ. (1 Korintobii 6:9; Kpojiemɔ 22:15) Kɛfata he lɛ, amrɔ nɛɛ po lɛ amɛyeɔ amɛhe awui waa ejaakɛ amɛlaajeɔ hekɛnɔfɔɔ ni mɛi yɔɔ yɛ amɛmli lɛ kɛ bulɛ ni amɛyɔɔ kɛha amɛhe lɛ, agbɛnɛ hu ekɛ béi baa amɛgbalashihilɛ mli, amɛhenilee gbaa amɛnaa, amɛŋɔɔ hɔ loo amɛwoɔ hɔ beni amɛsako amɛhe, amɛnáa hela, ni amɛgboiɔ po. (Kanemɔ Galatabii 6:7, 8) Aso esa akɛ okɔ gbɛ ni naagbai babaoo eyi nɔ nɛɛ? Dɔlɛ sane ji akɛ, mɛi pii kwɛɛɛ nii kɛyaaa shɔŋŋ dani amɛkɛ amɛhe woɔ nifeemɔ ni haa abɔɔ ajwamaŋ, ní bei pii lɛ eji bɔlɛnamɔ he mfonirii akwɛmɔ lɛ mli.\nBƆLƐNAMƆ HE MFONIRI KWƐMƆ HAA AKƐ HE WOƆ MLI\n9. Ani bɔlɛnamɔ he mfoniri kwɛmɔ yeee awui taakɛ mɛi komɛi kɛɔ lɛ? Tsɔɔmɔ mli.\n9 Yɛ maji pii amli lɛ, anaa bɔlɛnamɔ he mfoniri yɛ hei ni ahɔɔ adafitswaa woji yɛ, yɛ lalai kɛ tɛlivishiŋ nɔ nifeemɔi amli, ni eehe eyi Internet lɛ nɔ obɔ. * Ani eyeee mɔ awui taakɛ mɛi komɛi kɛɔ lɛ? Eyeɔ mɔ awui waa! Mɛi ni kwɛɔ bɔlɛnamɔ he mfonirii lɛ tsɔmɔɔ mɛi ni kɛ amɛfɔmɔ nii shwɛɔ kɛyashiɔ amɛhe baa, kɛ mɛi ni ŋmɛɔ amɛhe amɛhaa “hiɛgbejianii [loo bɔlɛnamɔ he akɔnɔi] ahe hiɛdɔɔi,” ni ebaanyɛ eha amɛnya bɔlɛnamɔ he fe nine, amɛná akɔnɔi ni bɛ hiŋmɛi nɔ, ebaanyɛ ekɛ gbalashihilɛ mli naagbai ni yɔɔ hiɛdɔɔ kɛ gbalamlitsemɔ po aba. * (Romabii 1:24-27; Efesobii 4:19) Niiamlipɛilɔ ko kɛ bɔlɛnamɔ ní anyaa he fe nine lɛ to kansa he. Ekɛɛ akɛ: “Emli waa be fɛɛ be, ni enáa mɔ nɔ hewalɛ waa. Bei pii lɛ, enaawalɛ lɛ naa baaa shi, ni etsamɔ hu wa.”\nNilee yɛ mli akɛ aaaha akɛ Internet lɛ atsu nii yɛ he ni mɔ fɛɛ mɔ baana yɛ shĩa lɛ mli\n10. Mɛɛ gbɛ̀i anɔ wɔbaanyɛ wɔtsɔ wɔkɛ shishitoo mla ní yɔɔ Yakobo 1:14, 15 lɛ atsu nii? (Kwɛmɔ akrabatsa ni yitso ji “ Bɔ Ni Fee Ní Miná Hewalɛ Kɛba Mijeŋ Yɛ Hetsemɔ Mli” lɛ hu.)\n10 Susumɔ wiemɔi ni aŋma yɛ Yakobo 1:14, 15 lɛ he okwɛ, ekaneɔ akɛ: “Mɔ fɛɛ mɔ lɛ, lɛ diɛŋtsɛ ekɔnɔ ni gbalaa lɛ ni lakaa lɛ lɛ kaa lɛ. No sɛɛ lɛ akɔnɔ lɛ, kɛ́ eŋɔ hɔ lɛ, efɔɔ esha, ni esha lɛ hu, kɛ́ afee agbe naa lɛ efɔɔ gbele.” No hewɔ lɛ, kɛ́ akɔnɔ fɔŋ ba ojwɛŋmɔ mli lɛ, bɔɔ mɔdɛŋ ni ojie kɛjɛ ojwɛŋmɔ mli amrɔ nɔŋŋ! Ákɛ nɔkwɛmɔnɔ lɛ, kɛ́ oleee ohe be ni ona mfonirii ni teɔ bɔlɛnamɔ he akɔnɔ shi lɛ, jiemɔ ohiŋmɛi yɛ nɔ amrɔ nɔŋŋ, kɛ́ kɔmpiuta nɔ ona yɛ lɛ gbee, ni kɛ́ TV nɔ ona yɛ lɛ tsakemɔ kɛya he kroko. Feemɔ nɔ fɛɛ nɔ ni obaanyɛ ofee ni okɛye bɔlɛnamɔ he akɔnɔ fɔŋ nɔ dani eshɛ he ni onyɛŋ ofee he nɔ ko!—Kanemɔ Mateo 5:29, 30.\n11. Kɛ́ wɔmiibɔ mɔdɛŋ ni wɔye akɔnɔi ni he tseee anɔ lɛ, te wɔɔfee tɛŋŋ wɔtsɔɔ akɛ wɔyɛ hekɛnɔfɔɔ yɛ Yehowa mli?\n11 Yiŋtoo kpakpa hewɔ Nyɔŋmɔ ni le wɔ jogbaŋŋ fe bɔ ni wɔle wɔhe lɛ woɔ wɔ ŋaa akɛ: “No hewɔ lɛ nyɛgbea nyɛhe nii ni yɔɔ shikpɔŋ lɛ nɔ lɛ: ajwamaŋbɔɔ, nyaŋemɔ nitsumɔ, mlila, akɔnɔ fɔŋ [loo bɔlɛnamɔ he akɔnɔ], kɛ hiɛjoomɔ ni ji wɔŋjamɔ lɛ.” (Kolosebii 3:5) Hɛɛ, enɛ feemɔ baanyɛ afee nɔ ni bɛ mlɛo. Shi kaimɔ akɛ, wɔyɛ ŋwɛi Tsɛ ni yɔɔ suɔmɔ ni toɔ etsui shi ni wɔbaanyɛ wɔbo wɔtsɛ lɛ. (Lala 68:20) No hewɔ lɛ, tsi obɛŋkɛ lɛ amrɔ nɔŋŋ kɛ́ susumɔi ni he tseee ba ojwɛŋmɔ mli. Sɔlemɔ koni eha bo “hewalɛ ní fá kɛteke nɔ,” ni obɔ mɔdɛŋ ni ogbala ojwɛŋmɔ kɛya nibii krokomɛi anɔ.—2 Korintobii 4:7; 1 Korintobii 9:27; kwɛmɔ akrabatsa ni yitso ji “ Te Mafee Tɛŋŋ Maye Su Gbonyo ko Nɔ Lɛ?” lɛ.\n12. Mɛni akɛ ‘wɔtsui’ lɛ feɔ he mfoniri, ni mɛni hewɔ esa akɛ wɔhiɛ akã he lɛ?\n12 Nilelɔ Salomo ŋma akɛ: “Ohiɛ akã otsui he fe nii fɛɛ; ejaakɛ no mli wala jɛɔ.” (Abɛi 4:23) Akɛ ‘tsui’ lɛ feɔ bɔ ni wɔji diɛŋtsɛ yɛ wɔmligbɛ, bɔ ni Nyɔŋmɔ naa wɔ ehaa lɛ he mfoniri. Kɛfata he lɛ, bɔ ni Nyɔŋmɔ naa ‘wɔtsui’ ehaa lɛ baatsɔɔ akɛ wɔbaaná naanɔ wala loo wɔnáŋ, shi jeee bɔ ni mɛi krokomɛi naa wɔ amɛhaa. Enɛ yɛ faŋŋ. Agbɛnɛ hu, eji wala kɛ gbele sane. Anɔkwafo Hiob kɛ ehiŋmɛi kpaŋ koni ekakwɛ yoo yɛ gbɛ ni esaaa nɔ. (Hiob 31:1) Mɛɛ nɔkwɛmɔnɔ kpakpa enɛ ji kɛha wɔ nɛkɛ! Lalatsɛ lɛ hu ná nakai susumɔ lɛ nɔŋŋ beni esɔle akɛ: “Jiemɔ mihiɛ kɛjɛ yaka nii akwɛmɔ nɔ.”—Lala 119:37.\nBɔ Ni Fee Ní Miná Hewalɛ Kɛba Mijeŋ Yɛ Hetsemɔ Mli\nOblanyo ko kɛɛ akɛ: “Beni miji oblanyo fioo lɛ, bɔlɛnamɔ he mfonirii kɛ sinii akwɛmɔ kɛ mifɔmɔ nii ni mikɛshwɛɔ kɛyashiɔ mihe baa lɛ bafee su ni ka mihe. Mitipɛŋfoi ni mikɛyaa skul lɛ na nifeemɔ nɛɛ akɛ efata oblahiiaŋ nifeemɔi lɛ ahe, ni tɔmɔ bɛ he. Shi eha mihenilee gbo, ni mitee nɔ mikɛ mihe wo jeŋba shara mli. Beni mihiɛ ba mihe nɔ lɛ, mina akɛ mibatsɔ nyɔŋ kɛha mikɔnɔi lɛ. Shi yɛ Yehowa kɛ asafo lɛ yelikɛbuamɔ naa lɛ, minyɛ mikpa nifeemɔi ni he tseee nɛɛ. Akɛni mina akɛ mɛi krokomɛi baanyɛ aná minɔ hewalɛ waa hewɔ lɛ, amrɔ nɛɛ jeee mɔ fɛɛ mɔ kɛkɛ mikɛbɔɔ. Mibayɔse akɛ sɔlemɔ kɛ Biblia lɛ kasemɔ daa ji nɔ ni baaha mikɛ mihe akayawo nifeemɔi gbohii amli ekoŋŋ. Yɛ nɔ najiaŋ ní maya nɔ matsɔ nyɔŋ maha heloo akɔnɔi lɛ, miná hegbɛ kɛmiisɔmɔ akɛ daa gbɛgbalɔ amrɔ nɛɛ.”\nDINA KPƐ YIŊ GBONYO\n13. Namɔ ji Dina, ni mɛni hewɔ mɛi ni ekɛbɔ lɛ tsɔɔ akɛ ekpɛɛɛ eyiŋ jogbaŋŋ lɛ?\n13 Taakɛ wɔna yɛ Yitso 3 lɛ, wɔnanemɛi baanyɛ aná wɔ nɔ hewalɛ yɛ gbɛ kpakpa loo gbɛ fɔŋ nɔ. (Abɛi 13:20; Kanemɔ 1 Korintobii 15:33) Susumɔ Dina ni ji blematsɛ Yakob biyoo lɛ nɔkwɛmɔnɔ lɛ he okwɛ. (1 Mose 34:1) Eyɛ mli akɛ enine shɛ tsɔsemɔ kpakpa nɔ beni eji gbekɛ lɛ moŋ, shi eyakpɛɛɛ eyiŋ yɛ nilee mli ni ekɛ Kanaan yei bɔ nanemɛi. Kanaanbii lɛ ajeŋba ehiii kwraa tamɔ Moabbii lɛ. (3 Mose 18:6-25) Yɛ Kanaan hii ní Shekem ni “abuɔ lɛ fe” etsɛ we lɛ mli bii fɛɛ fata he lɛ ahiɛ lɛ, Dina tamɔ yoo ni baanya bɔlɛnamɔ he.—1 Mose 34:18, 19.\n14. Mɛɛ gbɛ nɔ nanemɛi ni Dina kɛbɔ lɛ kɛ naagba ba?\n14 Eeenyɛ efee akɛ bɔlɛnamɔ bɛ Dina jwɛŋmɔ mli beni ena Shekem lɛ. Shekem fee nɔ ni Kanaanbii ateŋ mɛi pii baafee kɛ́ bɔlɛnamɔ he akɔnɔ te shi yɛ amɛmli lɛ. Mɔdɛŋ fɛɛ ni Dina bɔ koni ekɛtsi Shekem naa lɛ eyayeee omanye, ejaakɛ Shekem ‘mɔ lɛ’ ni “efite lɛ.” Etamɔ nɔ ni sɛɛ mli lɛ, Shekem ‘sumɔ’ Dina “sane” loo etsui mɔ lɛ, shi no tsakeee nɔ ni efee Dina lɛ. (Kanemɔ 1 Mose 34:1-4) Ni jeee Dina pɛ na nɔ̃ yɛ nɔ ni Shekem fee lɛ hewɔ. Nifeemɔi ni ba kɛtsara nɔ ni kɛ heguɔgbee kɛ hiɛgbele ba Dina weku muu lɛ fɛɛ nɔ lɛ jɛ mɛi ni ekɛbɔ nanemɛi lɛ hewɔ.—1 Mose 34:7, 25-31; Galatabii 6:7, 8.\n15, 16. Te wɔbaafee tɛŋŋ wɔná anɔkwa nilee? (Kwɛmɔ akrabatsa ni yitso ji “ Ŋmalɛi Kɛha Sanenɔjwɛŋmɔ” lɛ hu.)\n15 Kɛ́ Dina kase nɔ ko ni he hiaa lɛ, belɛ amane ni ená lɛ ni ha ekase. Esaaa akɛ mɛi ni sumɔɔ Yehowa ní amɛfeɔ toiboo amɛhaa lɛ lɛ náa amane koni amɛkɛkase nii. Akɛni amɛfeɔ toiboo amɛhaa Nyɔŋmɔ hewɔ lɛ, amɛhalaa akɛ amɛkɛ ‘nilelɔi aaanyiɛ.’ (Abɛi 13:20a) No hewɔ lɛ, amɛtsɔmɔɔ mɛi ni nuɔ “gbɛ kpakpa fɛɛ gbɛ kpakpa” shishi ni no haaa amɛna nɔ̃ ní amɛpiŋ yakatswaa.—Abɛi 2:6-9; Lala 1:1-3.\n16 Mɛi fɛɛ ni shweɔ akɛ amɛná nilee ni jɛ ŋwɛi, ní tsuɔ he nii kɛtsɔ sɔlemɔ ni amɛyaa nɔ amɛsɔleɔ, Nyɔŋmɔ Wiemɔ lɛ kɛ woji ni tsulɔ anɔkwafo lɛ feɔ lɛ ní amɛkaseɔ daa lɛ nɔ lɛ baanyɛ aná nilee nɛɛ. (Mateo 24:45; Yakobo 1:5) Agbɛnɛ hu heshibaa, ni ji su ni haa mɛi jɛɔ amɛsuɔmɔ mli amɛfeɔ toiboo amɛhaa Ŋmalɛ mli ŋaawoo lɛ he miihia. (2 Maŋtsɛmɛi 22:18, 19) Ákɛ nɔkwɛmɔnɔ lɛ, ekolɛ Kristofonyo ko baakpɛlɛ nɔ akɛ etsui baanyɛ ayi kɛ kutumpɔo, ni etsui sane baanyɛ afee nɔ ni ehiii kwraa. (Yeremia 17:9) Shi kɛ́ ekɛ shihilɛ ko kpe ni eyakpɛɛɛ eyiŋ yɛ nilee mli lɛ, aso ebaaba ehe shi, koni ekpɛlɛ ŋaawoo kɛ yelikɛbuamɔ ní kɔɔ eshihilɛ lɛ he ní aaajɛ suɔmɔ mli akɛha lɛ lɛ nɔ?\n17. Tsɔɔmɔ shihilɛ ko ní baanyɛ ate shi yɛ weku ko mli, ni tsɔɔmɔ bɔ ni ekolɛ tsɛ ko kɛ ebiyoo baasusu shihilɛ lɛ he.\n17 Feemɔ shihilɛ nɛɛ he mfoniri yɛ ojwɛŋmɔ mli okwɛ. Tsɛ ko eŋmɛɛɛ ebiyoo ko gbɛ ní ekɛ Kristofonyo oblanyo ko aje kpo ni mɔ ko fataaa amɛhe. Ebiyoo lɛ kɛɛ akɛ: “Ataa, oheee mi oyeee? Wɔfeŋ nɔ ko ni esaaa!” Eeenyɛ efee akɛ oblayoo lɛ sumɔɔ Yehowa ni ehiɛɛɛ yiŋtoo fɔŋ ko, shi ani susumɔ ni ehiɛ nɛɛ tsɔɔ akɛ ‘eenyiɛ yɛ Nyɔŋmɔ nilee mli’? Ani ‘eejo ajwamaŋbɔɔ naa foi’? Aloo eeye kwashiai asane kɛtsɔ ‘ehiɛ ní ekɛfɔ̃ɔ lɛ diɛŋtsɛ etsui nɔ lɛ’ nɔ? (Abɛi 28:26) Ekolɛ obaanyɛ ona shishitoo mlai krokomɛi ni baanyɛ aye abua tsɛ lɛ kɛ ebiyoo lɛ koni amɛkɛsusu sane nɛɛ he.—Kwɛmɔ Abɛi 22:3; Mateo 6:13; 26:41.\nTE MAFEE TƐŊŊ MAYE SU GBONYO KO NƆ LƐ?\nShishitoo mla: “Nyɛ mɛi ni nyɛsumɔɔ Yehowa lɛ, nyɛnyɛ̃a efɔŋ!”—Lala 97:10.\nAni mitsiɔ mihe kɛjɛɔ shihilɛi ni baanyɛ atee akɔnɔi gbohii ashi yɛ mimli lɛ ahe?—Mateo 5:27, 28.\nAni misusuɔ nɔ ni baaba kɛ́ mitsu akɔnɔi gbohii ahe nii lɛ he?—Abɛi 22:3.\nMɛni pɔtɛɛ miyɔɔ he miishɛɛ akɛ mikɛ ekãa aaafee kɛye su gbonyo ni yɔɔ mihe lɛ nɔ?—Mateo 5:29, 30.\nAni mifee klalo akɛ mikɛ mifɔlɔi loo minaanyo ko ní eda yɛ mumɔŋ baagba minaagba lɛ he sane kɛ́ ehe bahia?—Abɛi 1:8, 9; Galatabii 6:1, 2.\nTe mafee tɛŋŋ matsɔɔ akɛ mikɛ mihe fɔɔ Yehowa hewalɛ kɛ nilee nɔ koni mikɛye misu gbonyo lɛ nɔ lɛ?—Abɛi 3:5, 6; Yakobo 1:5.\nYOSEF JO AJWAMAŊBƆƆ NAA FOI\n18, 19. Mɛɛ kaa Yosef kɛkpe yɛ eshihilɛ mli, ni te etsu he nii eha tɛŋŋ?\n18 Yosef ni ji Dina tsɛ bi lɛ ji oblanyo ni baa ejeŋ jogbaŋŋ ni sumɔɔ Nyɔŋmɔ ni jo ajwamaŋbɔɔ naa foi. (1 Mose 30:20-24) Beni Yosef ji gbekɛ lɛ, ena nɔ ni jɛ enyɛmi yoo Dina nifeemɔ ní nilee bɛ mli lɛ mli kɛba lɛ. Ŋwanejee ko bɛ he akɛ sane nɛɛ ní yɔɔ Yosef jwɛŋmɔ mli kɛ shwelɛ ni eyɔɔ akɛ eya nɔ ehi Nyɔŋmɔ suɔmɔ lɛ mli lɛ ha ekpɛ eyiŋ jogbaŋŋ afii komɛi asɛɛ yɛ Mizraim, beni enuŋtsɔ lɛ ŋa lɛ bɔɔ mɔdɛŋ “daa nɛɛ” ní ekɛ lɛ aná bɔlɛ lɛ. Ekã shi faŋŋ akɛ, akɛni Yosef ji nyɔŋ hewɔ lɛ enyɛŋ ekpa enuŋtsɔ lɛ sɔɔmɔ ni eshi shĩa lɛ mli! Esa akɛ ekɛ nilee kɛ ekãa atsu shihilɛ lɛ he nii. Efee enɛ kɛtsɔ shii abɔ ni Potifar ŋa lɛ bi lɛ ní ekɛ lɛ abawɔ lɛ ní etsuuu he nii lɛ nɔ, ni beni yoo lɛ mɔ lɛ akɛ ekɛ lɛ abaná bɔlɛ lɛ ejo foi.—Kanemɔ 1 Mose 39:7-12.\n19 Susumɔ enɛ he okwɛ: Kɛ́ Yosef feɔ yoo lɛ he mfoniri yɛ ejwɛŋmɔ mli loo efɔɔ bɔlɛnamɔ he mfoniri feemɔ yɛ ejwɛŋmɔ mli lɛ, ani kulɛ ebaanyɛ eye anɔkwa? Efeemɔ baawa. Yɛ nɔ najiaŋ ní Yosef kɛ ejwɛŋmɔ aaama eshafeemɔ susumɔi anɔ lɛ, eha wekukpãa ní kã ekɛ Yehowa teŋ lɛ kã etsui nɔ jogbaŋŋ, ni anaa enɛ yɛ wiemɔi ni ekɛ Potifar ŋa lɛ wie lɛ mli. Ekɛɛ lɛ akɛ: ‘Minuŋtsɔ kamaaa mi nɔ ko nɔ ko, akɛ ja bo kɛkɛ, ejaakɛ bo lɛ eŋa jio. Te aaafee tɛŋŋ ni mafee efɔŋ kpeteŋkpele ni tamɔ nɛkɛ nɛɛ, ni mafee esha mashi Nyɔŋmɔŋ?’—1 Mose 39:8, 9.\n20. Mɛɛ gbɛ nɔ Yehowa kɛ ehe wo Yosef sane lɛ mli?\n20 Feemɔ miishɛɛ ní Yehowa ná beni ena anɔkwa ni oblanyo Yosef ni kɛ eweku teŋ jɛkɛ lɛ yeɔ daa gbi lɛ he mfoniri okwɛ. (Abɛi 27:11) Sɛɛ mli lɛ, Yehowa kɛ ehe wo sane lɛ mli, ni jeee akɛ enɛ ha ajie Yosef kɛjɛ tsuŋwoo mli kɛkɛ, shi awó lɛ Mizraim shikpɔŋ lɛ fɛɛ nɔ onukpa kɛ niyenii anɔkwɛlɔ hu! (1 Mose 41:39-49) Kwɛ bɔ ni wiemɔi ni yɔɔ Lala 97:10 lɛ ji anɔkwale akɛ: “Nyɛ mɛi ni nyɛsumɔɔ Yehowa lɛ, nyɛnyɛ̃a efɔŋ! ebaa emɛi krɔŋkrɔŋi lɛ asusumai ayi; ejieɔ amɛ kɛjɛɔ mɛi fɔji adɛŋ”!\n21. Mɛɛ gbɛ nɔ odasefonyo oblanyo ko ni yɔɔ Afrika maŋ ko nɔ lɛ kɛ ekãa ba ejeŋ jogbaŋŋ?\n21 Nyɔŋmɔ tsuji lɛ ateŋ mɛi babaoo ni yɔɔ ŋmɛnɛ lɛ hu tsɔɔ akɛ ‘amɛnyɛ̃ɔ nɔ̃ fɔŋ, ni amɛsumɔɔ nɔ̃ kpakpa.’ (Amos 5:15) Odasefonyo oblanyo ko ni yɔɔ Afrika maŋ ko nɔ lɛ bɔ amaniɛ akɛ oblayoo ko ni ji eklasnyo lɛ kɛ ekãa kɛɛ lɛ akɛ, ebaaŋmɛ lɛ gbɛ ni ekɛ lɛ aná bɔlɛ kɛ́ eye ebua lɛ yɛ akɔntaabuu kaa ko ni amɛbaafee lɛ mli lɛ. Oblanyo lɛ kɛɛ akɛ, “Mikpoo enibimɔ lɛ amrɔ nɔŋŋ. Akɛni miye anɔkwa hewɔ lɛ, mihiɛ eba nyam ni miyɛ bulɛ kɛha mihe, ni enɛ he yɛ sɛɛnamɔ kwraa fe shika kɛ jwiɛtɛi.” Eji anɔkwale akɛ, esha baanyɛ eha aye “ŋɔɔmɔ be fioo ko,” shi be pii lɛ miishɛɛ ni sɛɛ etsɛɛɛ nɛɛ kɛ piŋmɔi babaoo baa. (Hebribii 11:25) Kɛfata he lɛ, kɛ́ akɛ naanɔ miishɛɛ ni jɛɔ toiboo ni afeɔ ahaa Yehowa lɛ mli kɛbaa lɛ to he lɛ, ejeee nɔ ko kwraa.—Abɛi 10:22.\nHA MƆBƆNALƐ NYƆŊMƆ LƐ AYE ABUA BO\n22, 23. (a) Kɛ́ Kristofonyo ko fee esha ni yɔɔ hiɛdɔɔ lɛ, mɛni hewɔ no etsɔɔɔ akɛ hiɛnɔkamɔ ko bɛ kɛha lɛ lɛ? (b) Mɛɛ yelikɛbuamɔ yɔɔ kɛha mɔ ni efee esha lɛ?\n22 Akɛni wɔyeee emuu hewɔ lɛ, wɔteŋ mɔ ko bɛ ni enaa lɛ mlɛo akɛ eeeye heloo lɛ akɔnɔi lɛ anɔ, ni efee nɔ ni ja yɛ Nyɔŋmɔ hiɛ. (Romabii 7:21-25) Yehowa le enɛ, “ekaiɔ akɛ sũ kɛkɛ ji wɔ.” (Lala 103:14) Bei komɛi lɛ, ekolɛ Kristofonyo ko baafee esha ni yɔɔ hiɛdɔɔ. Ani no tsɔɔ akɛ hiɛnɔkamɔ ko bɛ kɛha lɛ? Dabi kwraa! Ekã shi faŋŋ akɛ, ekolɛ mɔ ni efee esha lɛ baakpa yibii gbonyo taakɛ eba lɛ yɛ Maŋtsɛ David gbɛfaŋ lɛ. Shi fɛɛ sɛɛ lɛ, Nyɔŋmɔ ‘ŋɔfaa’ mɛi ni tsuii ekumɔ ni ‘jajeɔ’ amɛnɔtɔmɔi ‘amɛtsɔɔ’ lɛ lɛ “mra” be fɛɛ be.—Lala 86:5; Yakobo 5:16; Kanemɔ Abɛi 28:13.\n23 Kɛfata he lɛ, Nyɔŋmɔ ejɛ mlihilɛ mli ekɛ hii ni ji “nikeenii,” nɔkwɛlɔi ni edara yɛ mumɔŋ ni baanyɛ aye abua, ni agbɛnɛ hu amɛyɔɔ he miishɛɛ akɛ amɛaafee nakai lɛ eduro Kristofoi asafo lɛ. (Efesobii 4:8, 12; Yakobo 5:14, 15) Oti ni ma amɛhiɛ ji ni amɛye amɛbua mɔ ni efee esha lɛ koni ená ekɛ Nyɔŋmɔ teŋ wekukpãa ekoŋŋ, ni taakɛ nilelɔ lɛ wie lɛ ‘ená jwɛŋmɔ’ koni ekafee esha ekoŋŋ.—Abɛi 15:32.\n24, 25. (a) Mɛɛ gbɛ nɔ oblanyo ní awie ehe yɛ Abɛi 7:6-23 lɛ tsɔɔ akɛ ‘enako jwɛŋmɔ’? (b) Te wɔɔfee tɛŋŋ ‘wɔná jwɛŋmɔ’?\n24 Biblia lɛ wieɔ mɛi ni “nako jwɛŋmɔ” kɛ mɛi ni ‘náa jwɛŋmɔ’ lɛ ahe. (Abɛi 7:7) Ekolɛ akɛni mɔ ni “nako jwɛŋmɔ” lɛ edako yɛ mumɔŋ ni ebɛ niiashikpamɔ yɛ Nyɔŋmɔ sɔɔmɔ mli hewɔ lɛ, ebɛ sɛɛyoomɔ ni enyɛɛɛ ekpɛ eyiŋ jogbaŋŋ. Tamɔ bɔ ni oblanyo ní awie ehe yɛ Abɛi 7:6-23 lɛ fee enii lɛ, ekolɛ ewaaa akɛ eeefee esha ni yɔɔ hiɛdɔɔ. Shi, ‘mɔ ni náa jwɛŋmɔ’ lɛ haa ejwɛŋmɔ hiɔ mligbɛ gbɔmɔ lɛ nɔ jogbaŋŋ, kɛtsɔ Nyɔŋmɔ Wiemɔ lɛ ní esɔleɔ kɛkaseɔ daa lɛ nɔ. Ni ehaa esusumɔi, shwelɛi, henumɔi, kɛ otii ni ekɛmamɔɔ ehiɛ yɛ shihilɛ mli lɛ kɛ nɔ ni Nyɔŋmɔ kpɛlɛɔ nɔ lɛ kpãa gbee bɔ ni eeenyɛ ákɛ mɔ ni yeee emuu. Enɛ feemɔ tsɔɔ akɛ ‘esumɔɔ esusuma,’ loo eená gbɛi kpakpa, ni “aaahi aha lɛ.”—Abɛi 19:8.\n25 Bi ohe akɛ: ‘Ani miyɛ nɔmimaa akɛ Nyɔŋmɔ shishitoo mlai lɛ ja? Ani miheɔ miyeɔ diɛŋtsɛ akɛ kɛ́ mikɛtsu nii lɛ maná miishɛɛ ni nɔ bɛ?’ (Lala 19:8-11; Yesaia 48:17, 18) Kɛ́ oyiŋ miifee bo kɔshikɔshi fioo po yɛ he lɛ, bɔɔ mɔdɛŋ ni otsu he nii. Susumɔ nɔ ni baajɛ mli aba kɛ́ okɛ Nyɔŋmɔ mlai lɛ tsuuu nii lɛ he. Kɛfata he lɛ, ba ojeŋ yɛ anɔkwale lɛ naa, okɛ susumɔi kpakpai—nibii ni ji anɔkwa, ni ja, ni he tse, ni adɔɔ he, kɛ nii ni kɔɔ jeŋba kpakpa he lɛ awo ojwɛŋmɔ mli, ni okɛ no ‘asa onaa okwɛ, ni ooona akɛ Yehowa hĩ.’ (Lala 34:9; Filipibii 4:8, 9) Obaanyɛ oná nɔmimaa akɛ, babaoo ní ofeɔ nakai lɛ, babaoo ni suɔmɔ ni oyɔɔ kɛha Nyɔŋmɔ lɛ mli waa, ní onáa suɔmɔ babaoo ohaa nɔ ni esumɔɔ, ní onyɛ̃ɔ nɔ ni enyɛ̃ɔ lɛ waa ji no. Yosef yeee emuu. Kɛlɛ, enyɛ ‘ejo ajwamaŋbɔɔ naa foi,’ ejaakɛ eŋmɛ gbɛ ni Yehowa tsɔse lɛ afii babaoo, ni no ha ená jwɛŋmɔ. Eba akɛ bo hu obaaŋmɛ gbɛ ni efee nakai nɔŋŋ eha bo.—Yesaia 64:7.\n26. Mɛɛ sane ni he hiaa abaasusu he yɛ yitsei enyɔ ni nyiɛ sɛɛ lɛ amli?\n26 Wɔ-Bɔlɔ lɛ fee wɔfɔmɔ nii lɛ koni eha wɔnyɛ wɔfɔ ní wɔkɛ wɔgbalashihilɛ mli hefatalɔi aná miishɛɛ, shi ejeee shwɛmɔ nɔ ko ni akɛnáa hewɔŋ miishɛɛ ko kɛkɛ. (Abɛi 5:18) Abaagbála Nyɔŋmɔ susumɔ yɛ gbalashihilɛ he lɛ mli yɛ yitsei enyɔ ni nyiɛ sɛɛ lɛ amli.\n^ kk. 4 Eeenyɛ efee akɛ “maŋ lɛ nɔ onukpai lɛ” ní kojolɔi lɛ gbe amɛ ni amɛyibɔ aaashɛ mɛi 1,000 lɛ, kɛ mɛi ni Yehowa diɛŋtsɛ gbe amɛ lɛ fata yibɔ ni Mose Wolo ni Ji Ejwɛ lɛ tsi tã lɛ he.—4 Mose 25:4, 5.\n^ kk. 7 Kɛ́ ootao ole nɔ ni ji muji nitsumɔ kɛ nyenyeŋtswibɔɔ lɛ, kwɛmɔ “Sanebimɔi ni Jɛ Kanelɔi Adɛŋ” ni je kpo yɛ July 15, 2006 Buu-Mɔɔ lɛ ni Yehowa Odasefoi fee lɛ mli.\n^ kk. 9 Yɛ wɔniiahesusumɔ nɛɛ mli lɛ, “bɔlɛnamɔ he mfoniri” kɔɔ mfonirii ní ashá loo atɛŋ, woji amli niŋmai, loo gbee ni amɔmɔ awo kpãi anɔ koni akɛtee mɛi abɔlɛnamɔ akɔnɔ shi lɛ he. Ebaanyɛ ekɔ mɔ ko ni efee enii yɛ gbɛ ní teɔ bɔlɛnamɔ he akɔnɔ shi lɛ he mfoniri, bɔlɛnamɔ ní yaa nɔ yɛ mɛi enyɔ loo nɔ ni fa fe nakai lɛ ateŋ he mfoniri, kɛ nifeemɔi krokomɛi ahe.\n^ kk. 9 Obaanyɛ ona saji ni kɔɔ fɔmɔ nii ní akɛshwɛɔ kɛyashiɔ he baa lɛ he yɛ Saji Krokomɛi ni Fata He ni yitso ji “Ye Fɔmɔ Nii ni Akɛshwɛɔ Kɛyashiɔ He Baa lɛ Nɔ” lɛ.\n“Nyɛ mɛi ni nyɛsumɔɔ Yehowa lɛ, nyɛnyɛ̃a efɔŋ!”—Lala 97:10.\n“Mɔ fɛɛ mɔ ni kwɛɔ yoo ni ehe feɔ lɛ akɔnɔ lɛ, ekɛ lɛ efite gbala momo yɛ etsui mli.”—Mateo 5:28.\n“Mɔ ni bɔɔ ajwamaŋ lɛ, efeɔ esha eshiɔ lɛ diɛŋtsɛ egbɔmɔtso lɛ.”—1 Korintobii 6:18.\n“Migbalaa mi diɛŋtsɛ migbɔmɔtso lɛ mai ni miyeɔ lɛ nyɔŋ, koni mi ni mishiɛɔ mitsɔɔ mɛi krokomɛi lɛ, mi diɛŋtsɛ lɛ akashɛ mi afɔ.”—1 Korintobii 9:27.\n“Nɔ̃ pɛ ní gbɔmɔ dũɔ lɛ, no nɔŋŋ ebaakpa hu. Ejaakɛ mɔ ni dũɔ nii yɛ lɛ diɛŋtsɛ eheloo mli lɛ, eheloo lɛ mli ebaakpa fitemɔ kɛjɛ; shi mɔ ni dũɔ nii yɛ mumɔ mli lɛ, mumɔ lɛ mli nɔŋŋ ebaakpa naanɔ wala kɛjɛ.”—Galatabii 6:7, 8.\n“No hewɔ lɛ nyɛgbea nyɛhe nii ni yɔɔ shikpɔŋ lɛ nɔ lɛ: ajwamaŋbɔɔ, nyaŋemɔ nitsumɔ, . . . akɔnɔ fɔŋ [loo bɔlɛnamɔ he akɔnɔ].”—Kolosebii 3:5.\n“Nyɛteŋ mɔ fɛɛ mɔ ale lɛ diɛŋtsɛ enɔ̃ lɛ hiɛmɔ yɛ hetsemɔ kɛ woo mli, jeee yɛ akɔnɔ hiɛdɔɔ [loo bɔlɛnamɔ he akɔnɔ] mli.”—1 Tesalonikabii 4:4, 5.


KANEMƆ YƐ Amharic Bicol Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Denmark Dutch Ga Georgia Germany Haitian Creole Hiligaynon Hungary Igbo Italia Korea Lithuania Myanmar Ndebele Ngabere Norway Ossetia Persia Poland Portuguese (Brazil) Quechua (Bolivia) Rarotongan Sesotho (Lesotho) Setswana Silozi Slovenia Swahili Tsonga Turkey Ukrain\nMƐNI tsirɛ oblayoo ko ni du gbɛ kɛjɛ Nyɔŋmɔjamɔ ni akɛtsɔse lɛ lɛ he, ni eku esɛɛ eba? Kanemɔ nɔ ni lɛ diɛŋtsɛ ekɛɛ.\n“Amrɔ nɛɛ mina yiŋtoo hewɔ ni miyɔɔ shihilɛ mli.”—LISA ANDRÉ\nBE NI AFƆ LƐ: 1986\nMAŊ NƆ NI EJƐ: LUXEMBOURG\nMƆ NI EJI TSUTSU: BI NYENYEŊTSWI\nMITSUTSU SHIHILƐ: Mida yɛ Luxembourg maŋ bibioo ko ni ji Bertrange lɛ mli, ni maŋ nɛɛ mli yɛ falefale, emli yɛ shweshweeshwe, ni shika hu jɛi. Afɔ wɔyi enumɔ, ni miji naagbee mɔ. Mifɔlɔi ji Yehowa Odasefoi, ni amɛbɔ mɔdɛŋ waa koni amɛdu Kristofoi asui kpakpai amɛwo mi kɛ minyɛmimɛi lɛ amli.\nBeni mishɛ mikpokuaiaŋ lɛ, miyiŋ bɔi mi kɔshikɔshi feemɔ yɛ Yehowa Odasefoi atsɔɔmɔi lɛ ahe. Shishijee lɛ, mibuuu enɛ nɔ ko, shi fiofio lɛ mihemɔkɛyeli lɛ bɔi gbɔjɔmɔ. Mifɔlɔi fee nɔ fɛɛ nɔ ni amɛaanyɛ koni amɛye amɛbua mi ni mafee nɔ ni ja, shi mikpɛlɛɛɛ. Mikɛ oblahii kɛ oblayei ni ebuuu nɔ ko bɔi bɔɔ ni mifɔlɔi leee. Mishwe akɛ maná heyeli ní etamɔ nɔ ni nakai oblahii kɛ oblayei lɛ ená lɛ eko. Wɔshwɛ wɔhiɛ waa, wɔkɛ wɔhe ná bɔlɛ, wɔkɛ tsofai tsu nii yɛ gbɛ ni ejaaa nɔ, ni wɔtɔrɔ dãa. Shishijee lɛ, miná miishɛɛ waa akɛ mi kɛ mɛi ni etamɔ nɔ ni amɛmiiye wala waa bɔɔ.\nShi yɛ anɔkwale mli lɛ, no mli lɛ mibɛ miishɛɛ diɛŋtsɛ. Mina akɛ sɛɛnamɔ ko kwraa bɛ mi kɛ minanemɛi lɛ ashihilɛ lɛ he; amɛteŋ mɔ ko jwɛŋŋ nɔ ko he. Shi mi lɛ, nibii tamɔ jalɛ sane ni ayeee yɛ jeŋ fɛɛ lɛ haoɔ mi waa. Beni be shwie mli lɛ, mihao waa fe nine.\nBƆ NI BIBLIA LƐ TSAKE MISHIHILƐ: Beni miye afii 17 lɛ, gbi ko lɛ minu he akɛ mifee shwɛm waa. Akɛni mimami na akɛ mibɛ miishɛɛ hewɔ lɛ, ekɛɛ mi akɛ miha akɛ mi akase Biblia lɛ ekoŋŋ. Ewo mi hewalɛ akɛ mipɛi Biblia lɛ tsɔɔmɔi lɛ amli koni no sɛɛ lɛ mi diɛŋtsɛ mikpɛ miyiŋ kɛji miisumɔ ni mahi shi yɛ nɔ ni mikase lɛ naa loo misumɔɔɔ. Nakai sane ni ejɛ etsuiŋ ekɛ mi gba lɛ ji nɔ ni ha mitsake. Mikpɛlɛ koni minyɛmi yoo nukpa Caroline kɛ ewu Akif kɛ mi akase Biblia lɛ. Akif fɔlɔi jeee Yehowa Odasefoi, shi ebatsɔ Odasefonyo beni eda. Akif tsutsu shihilɛ ha minu he akɛ manyɛ mikɛ lɛ agba sane ni mishiuuu nɔ ko nɔ, ejaakɛ enɛ he miihia mi waa.\nMile akɛ mijeŋba esaaa Odasefonyo, shi shishijee lɛ, misusu akɛ bɔ ni miba mijeŋ miha lɛ ji mi diɛŋtsɛ misane. Shi beni mikase Biblia lɛ, miyɔse akɛ bɔ ni miba mijeŋ miha lɛ dɔ Yehowa. (Lala 78:40, 41; Abɛi 27:11) Mibana hu akɛ, bɔ ni miba mijeŋ miha lɛ gba mɛi krokomɛi hu anaa.\nBeni mikase Biblia lɛ kɛshɛ he ko lɛ, mina akɛ yiŋtoi kpakpai ni kɔneɔ mɔ yiŋ yɛ ni manyɛ madamɔ nɔ mahe maye akɛ Biblia lɛ ji Nyɔŋmɔ Wiemɔ lɛɛlɛŋ. Ákɛ nɔkwɛmɔnɔ lɛ, mikase akɛ Biblia mli gbalɛi babaoo eba mli, ni amɛmlibaa lɛ ja jogbaŋŋ kɛmɔ shi. Nilee nɛɛ haaa miyiŋ afee mi kɔshikɔshi dɔŋŋ tamɔ tsutsu lɛ.\nAaafee afi kome sɛɛ beni mibɔi Biblia lɛ kasemɔ lɛ, mi kɛ mifɔlɔi tee wɔyasara minyɛmi nuu onukpa ni tsuɔ nii yɛ Yehowa Odasefoi anitsumɔhe nine lɛ yɛ Germany. Beni mina akɛ minyɛmi nuu lɛ yɛ miishɛɛ waa lɛ, eta mitsuiŋ naakpa. Miishɛɛ ni tamɔ nakai tuuntu mitaoɔ kɛjɛ shoo nɛɛ! Minya Odasefoi krokomɛi hu ni tsuɔ nii yɛ jɛmɛ lɛ ahe waa. Amɛtamɔɔɔ mɛi ni yeee anɔkwa ní sumɔɔ ŋɔɔmɔyeli ni mikɛbɔ tsutsu lɛ kwraa. No sɛɛ etsɛɛ lɛ, mijɛ mitsuiŋ misɔle miha Yehowa, ni miwo lɛ shi akɛ masɔmɔ lɛ miwala gbii ni eshwɛ lɛ fɛɛ. Beni miye afii 19 lɛ, miha abaptisi mi kɛma mihe nɔ ni mijɔɔ miha Yehowa lɛ nɔ mi.\nBƆ NI MINÁ HE SƐƐ: Amrɔ nɛɛ mina yiŋtoo hewɔ ni miyɔɔ shihilɛ mli. Biblia lɛ ni mitsɔɔ mɛi koni amɛle Yehowa kɛ eshiwoi kɛha wɔsɛɛ lɛ ahe nii lɛ haa mináa miishɛɛ waa. Miweku lɛ hu ená he sɛɛ jogbaŋŋ—amrɔ nɛɛ amɛtsui yeee dɔŋŋ yɛ mihewɔ.\nMile mitsutsu tɔmɔi lɛ, shi mibɔɔ mɔdɛŋ koni mikɛ mijwɛŋmɔ akaya nɔ. Moŋ lɛ, mikɛ mijwɛŋmɔ maa bɔ ni Yehowa kɛ eshai faa kɛ bɔ ni esumɔɔ mi lɛ nɔ. Mikɛ mitsui muu fɛɛ kpɛlɛɔ wiemɔi ni yɔɔ Abɛi 10:22 (NW) lɛ nɔ akɛ: “Yehowa jɔɔmɔ lɛ, no feɔ mɔ niiatsɛ, ni ekɛ piŋmɔ ko kwraa fataaa he.”—w11-E 10/1.\n“Wɔshwɛ wɔhiɛ waa, wɔkɛ wɔhe ná bɔlɛ, wɔkɛ tsofai tsu nii yɛ gbɛ ni ejaaa nɔ, ni wɔtɔrɔ dãa”\n[Wiemɔ ni akɔ ni akɛmiitsu nii ni yɔɔ baafa 11]\n“Mile mitsutsu tɔmɔi lɛ, shi mibɔɔ mɔdɛŋ koni mikɛ mijwɛŋmɔ akaya nɔ”


Aaron Tso lɛ Gbá Afoforo | Biblia Mli Sane\nAaron Tso lɛ Gbá Afoforo\nKWƐMƆ fɔfɔii kɛ ŋmɛi ni etsu ni kwɛ̃ɔ yɛ tso nɛɛ nɔ lɛ. Aaron tso lɛ nɛ. Fɔfɔii kɛ tso yibii ni etsu nɛɛ kwɛ̃ yɛ Aaron tso lɛ nɔ yɛ jenamɔ kome pɛ mli! Nyɛhaa wɔkwɛa nɔ hewɔ.\nAfii babaoo nɛ ni Israelbii lɛ ekpa shi aahu yɛ ŋa lɛ nɔ. No hewɔ lɛ gbɔmɛi lɛ ekomɛi susuɔ akɛ esaaa akɛ Mose nyiɛɔ amɛhiɛ dɔŋŋ, aloo ni Aaron baafee osɔfonukpa hu. Mɛi ni susuɔ nɛkɛ lɛ ateŋ mɔ kome ji Kora, ni nakai hu ji Datan, Abiram kɛ maŋ lɛ mli onukpai 250 hu. Amɛ fɛɛ amɛba Mose ŋɔɔ ni amɛbakɛɛ lɛ akɛ: ‘Mɛni hewɔ ni owóɔ ohe nɔ yɛ wɔ mɛi ni eshwɛ lɛ anɔ nɛkɛ?’\nMose kɛɛ Kora kɛ esɛɛnyiɛlɔi lɛ akɛ: ‘Wɔ leebi lɛ, nyɛkɔlɔa ŋɛsui kɛbaa, ni nyɛkɛ tsofa-kɛ-ŋma awoa mli. Nyɛkɛbaa Yehowa kpee buu lɛ mli. Wɔbaana mɔ ni Yehowa baahala lɛ.’\nEnɔ jetsɛremɔ lɛ, Kora kɛ esɛɛnyiɛlɔi 250 lɛ ba kpee buu lɛ mli. Mɛi babaoo ba koni amɛbafi nɛkɛ hii nɛɛ asɛɛ. Yehowa mli fu waa. Mose kɛɛ: ‘Nyɛjea nɛkɛ gbɔmɛi fɔji nɛɛ abuui lɛ ahe. Nyɛkataa amɛ nɔ ko nɔ ko he.’ Gbɔmɛi lɛ bo toi, ni amɛtsi amɛhe kɛjɛ Kora, kɛ Datan kɛ Abiram buui lɛ ahe.\nKɛkɛ ni Mose kɛɛ: ‘Enɛ nyɛkɛaale mɔ ni Yehowa ehala lɛ. Shikpɔŋ lɛ baagbá ni ebaami nɛkɛ gbɔmɛi nɛɛ fɛɛ.’\nNí Mose gbe ewiemɔ lɛ naa pɛ kɛkɛ ni shikpɔŋ lɛ mli gba. Kora buu lɛ kɛ enibii fɛɛ kɛ Datan kɛ Abiram kɛ mɛi fɛɛ ni fata amɛhe lɛ bote shikpɔŋ lɛ, ni shikpɔŋ lɛ naa ŋa ewo amɛyi. Beni gbɔmɛi lɛ nu mɛi ni ebote shikpɔŋ lɛ abolɔmɔ lɛ, amɛbolɔ akɛ: ‘Nyɛjoa foi! Ekolɛ shikpɔŋ lɛ baami wɔ hu!’\nKora kɛ esɛɛnyiɛlɔi 250 lɛ yɛ kpee buu lɛ masɛi lolo. No hewɔ lɛ Yehowa ha la jɛ ŋwɛi, ni ebashã amɛ fɛɛ wɛlɛŋŋ. Ni Yehowa kɛɛ Aaron binuu Eleazar koni eloo nɛkɛ gbɔmɛi ni egboi nɛɛ aŋɛsui lɛ ni ekɛfee nɔhaanɔ fɛtɛfɛtɛ ko kɛha afɔleshãa latɛ lɛ. Nɛkɛ afɔleshãa latɛ nɛɛ nɔhaanɔ lɛ baafee kɔkɔbɔɔ nɔ ko kɛha Israelbii lɛ akɛ, yɛ Aaron kɛ ebihii lɛ asɛɛ lɛ, esaaa akɛ mɔ ko mɔ ko yeɔ osɔfo ehaa Yehowa.\nShi Yehowa miisumɔ ni eha efee faŋŋ akɛ Aaron kɛ ebihii lɛ ji mɛi ni ehala akɛ amɛfee osɔfoi amɛha lɛ. No hewɔ lɛ, ekɛɛ Mose akɛ: ‘Ha ni Israel akutso fɛɛ akutso hiɛnyiɛlɔ kɛ edɛhiɛmɔ tso aba. Ha ni Aaron kɛ etso lɛ aba, kɛha Levi akutso lɛ. Okɛ dɛhiɛmɔ tsei nɛɛ fɛɛ ayashwie kpaŋmɔ adeka lɛ hiɛ yɛ kpee buu lɛ mli. Nuu ni mihala lɛ akɛ osɔfo lɛ tso baagbá afoforo.’\nBeni Mose yakwɛ enɔ jetsɛremɔ lɛ, naa, Aaron tso lɛ egbá afoforo nɛɛ ni ewo ŋmɛi ni etsu yɛ enɔ hu! No hewɔ lɛ agbɛnɛ, ona nɔ hewɔ ni Yehowa ha Aaron tso lɛ gbá afoforo lɛ?\n4 Mose 16:1-49; 17:1-11; 26:10.\nAaron He Sane\nMɛni hewɔ ahãaa eya shiwoo shikpɔŋ lɛ nɔ lɛ?\nKɛmaje Mɔ Ko Kɛmaje Mɔ Ko Aaron Tso lɛ Gbá Afoforo\nmy sane 39


Mɛni Hãa Nyɔŋmɔ ‘Mli Woɔ La Waa’?—Ezekiel 38:18\n“Mimlila Ni Naa Wa Lɛ Baate Shi”\nNƆ NI ABAAWIE HE: Tutuamɔ ni Gog kɛbaaba Yehowa webii lɛ anɔ lɛ baahã Yehowa mli afu; Yehowa baafã ewebii lɛ ahe yɛ Harmagedon\n1-3. (a) Mɛni baajɛ Yehowa ‘mlila ni naa wa lɛ’ mli kɛba? (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛni he wɔbaasusu yɛ yitso nɛɛ mli agbɛnɛ?\nHII, yei, kɛ gbekɛbii damɔ shi amɛmiila Maŋtsɛyeli lala. No sɛɛ lɛ, asafoŋ onukpa ko jɛ etsuiŋ esɔle ekpa Yehowa fai koni ebu amɛhe. Asafoŋbii lɛ heɔ amɛyeɔ waa akɛ, Yehowa baakwɛ amɛ, shi loloolo lɛ, ehe miihia ni ashɛje amɛmii ni aye abua amɛ ni amɛkaye amɛtsui. Amɛmiinu ta ni awuɔ yɛ agbo lɛ naa lɛ gbɛɛmɔ lɛ he. Harmagedon eje shishi!—Kpo. 16:14, 16.\n2 Yɛ Harmagedon ta lɛ mli lɛ, eyɛ mli akɛ Yehowa kɛ ‘mlila ni naa wa’ baakpãtã mɛi ahiɛ moŋ, shi ekpãtãŋ mɔ fɛɛ mɔ kɛkɛ hiɛ. (Kanemɔ Ezekiel 38:18.) Jeee asraafoi akuu kome loo maŋ kome mli bii emli baawo la waa ewo lɛ, shi moŋ lɛ, emli baawo la waa ewo aŋkroaŋkroi babaoo yɛ shikpɔŋ lɛ nɔ fɛɛ. Nakai gbi lɛ nɔ lɛ, mɛi ni Yehowa baagbe lɛ “baajwere shi kɛjɛ shikpɔŋ lɛ naagbeehe kome aahu kɛyashi shikpɔŋ lɛ naagbeehe kroko.”—Yer. 25:29, 33.\n3 Mɛni baahã Yehowa, ni ji suɔmɔ Nyɔŋmɔ, ni awie ehe hu akɛ “mɔbɔnalɔ kɛ musuŋtsɔlɔ” ni “mli fuuu mra” lɛ ‘mlila ni naa wa lɛ ate shi’ ni efee nɔ ko tamɔ nakai? (2 Mo. 34:6; 1 Yoh. 4:16) Nyɛhãa wɔkwɛa bɔ ni sanebimɔ nɛɛ hetoo lɛ baanyɛ ashɛje wɔmii, ehã wɔná ekãa, ni ekanya wɔ koni wɔya nɔ wɔshiɛ ŋmɛnɛ.\nMɛni Hãa Yehowa ‘Mli Woɔ La Waa’?\n4, 5. Mɛɛ gbɛ nɔ Nyɔŋmɔ mlifu tamɔɔɔ adesai amlifu?\n4 Klɛŋklɛŋ lɛ, esa akɛ wɔyɔse akɛ Yehowa mlifu tamɔɔɔ adesai ni yeee emuu lɛ amlifu. Kɛ́ gbɔmɔ ko mli fu fe nine lɛ, bei pii lɛ, enyɛɛɛ eye ehe nɔ, ni nɔ ni jɛɔ emlifu lɛ mli kɛbaa lɛ ehiii. Akɛ nɔkwɛmɔnɔ lɛ, Kain, ni ji Adam kromɔbi lɛ “mli fu waa” ejaakɛ Yehowa kpoo efɔle lɛ, shi ená Habel afɔle lɛ he miishɛɛ. Mɛni jɛ Kain mlifu lɛ mli kɛba? Egbe enyɛmi nuu jalɔ lɛ. (1 Mo. 4:3-8; Heb. 11:4) Agbɛnɛ hu, susumɔ David, ni awie ehe akɛ Yehowa tsuinaa nuu lɛ he okwɛ. (Bɔf. 13:22) Be ni David, ni ji gbɔmɔ kpakpa lɛ po nu akɛ shikpɔŋtsɛ niiatsɛ ko ni atsɛɔ lɛ Nabal edɔ jɛmɔ eto lɛ kɛ ehii lɛ anɔ lɛ, shwɛ sharao ni efee nɔ ko ni ehiii kwraa. David kɛ esraafoi lɛ amli fu waa, ni amɛteŋ mɔ fɛɛ mɔ “ŋmɔ eklante” koni amɛyagbe Nabal ni hiɛ esɔɔɔ nii lɛ kɛ hii fɛɛ ni yɔɔ eshĩa lɛ mli lɛ. Shi Nabal ŋa Abigail nyɛ ekɔne David kɛ ehii lɛ ayiŋ koni amɛkatɔ owele. (1 Sam. 25:9-14, 32, 33) Ehi jogbaŋŋ akɛ Yehowa kɛ emumɔ lɛ tsirɛ Yakobo ni eŋma akɛ: “Gbɔmɔ mlifu tsuuu Nyɔŋmɔ jalɛ nii.”—Yak. 1:20.\nYehowa nyɛɔ eyeɔ emlifu lɛ nɔ be fɛɛ be, ni wɔbaanyɛ wɔna nɔ hewɔ ni emli fu lɛ faŋŋ\n5 Bei pii lɛ, gbɔmɔ kɛ emlifu tsuɔ nii yɛ gbɛ ni ejaaa nɔ, shi Yehowa mlifu tamɔɔɔ nakai ejaakɛ enyɛɔ eyeɔ emlifu lɛ nɔ be fɛɛ be, ni wɔbaanyɛ wɔna nɔ hewɔ ni emli fu lɛ faŋŋ. Kɛ́ Yehowa mli wo la waa po lɛ, efeɔ jalɛ nii. Kɛ́ ekɛ henyɛlɔ miiwu lɛ, ebɛɛɛ “jalɔ kɛ mɔ fɔŋ fɛɛ” eshwieee. (1 Mo. 18:22-25) Agbɛnɛ hu, Yehowa mli fuɔ yɛ yiŋtoi kpakpai pɛ ahewɔ. Hã wɔsusu yiŋtoi enyɔ komɛi ahe wɔkwɛ, ni wɔkwɛ nɔ ni wɔbaanyɛ wɔkase yɛ mli hu.\n6. Kɛ́ agbe Yehowa gbɛ́i lɛ he guɔ lɛ, te efeɔ enii ehãa tɛŋŋ?\n6 Yiŋtoo: Kɛ́ agbe Yehowa gbɛ́i lɛ he guɔ. Mɛi ni kɛɔ akɛ amɛmiijá Yehowa shi amɛfeɔ nibii fɔji lɛ gbeɔ egbɛ́i lɛ he guɔ ni amɛhãa emli fuɔ. (Eze. 36:23) Tamɔ wɔkase yɛ wolo nɛɛ yitsei ni tsɔ hiɛ lɛ amli lɛ, Israel maŋ lɛ gbe Yehowa gbɛ́i lɛ he guɔ waa. Ekã shi faŋŋ akɛ, maŋbii lɛ asu kɛ amɛnifeemɔi hã Yehowa mli fu. Shi eye emlifu lɛ nɔ—egbala ewebii lɛ atoi bɔ ni sa kɛkɛ, jeee fe nine. (Yer. 30:11) Ni kɛ́ Yehowa tsu emlifu lɛ he nii egbe naa lɛ, eyaaa nɔ ebɛɛɛ mɔ ko ewooo emli.—Lala 103:9.\n7, 8. Mɛni wɔkaseɔ yɛ bɔ ni Yehowa kɛ Israelbii lɛ ye ehã lɛ mli?\n7 Nɔ ni wɔkaseɔ yɛ mli: Bɔ ni Yehowa kɛ Israelbii lɛ ye ehã lɛ ji kɔkɔbɔɔ ni yɔɔ hiɛdɔɔ kɛhã wɔ. Tamɔ bɔ ni blema Israelbii lɛ ji lɛ, wɔ hu wɔná hegbɛ kpele akɛ Yehowa gbɛ́i lɛ kã wɔnɔ. Wɔji Yehowa Odasefoi. (Yes. 43:10) Wɔwiemɔi kɛ wɔnifeemɔi baanyɛ ahã mɛi aná Yehowa he jwɛŋmɔ kpakpa loo jwɛŋmɔ fɔŋ. No hewɔ lɛ, wɔsumɔŋ ni wɔkɛ kuɛŋtimɔ afee efɔŋ ko kɛgbe Yehowa gbɛ́i lɛ he guɔ. Kɛ́ wɔkɔ gbɛ ko ni tamɔ nɛkɛ lɛ, ebaahã Yehowa mli afu, ni naagbee lɛ, ebaafee nɔ ko kɛtse egbɛ́i lɛ he.—Heb. 3:13, 15; 2 Pet. 2:1, 2.\n8 Ani esa akɛ le ni wɔle akɛ Yehowa ‘mli nyɛɔ ewoɔ la waa lɛ’ atsĩ wɔ gbɛ ni wɔkabɛŋkɛ lɛ? Dabi. Wɔle akɛ Yehowa toɔ etsui shi ni ekɛ eshai keɔ. (Yes. 55:7; Rom. 2:4) Shi wɔle hu akɛ, etsɔseɔ mɔ kɛ́ ehe miihia ni efee nakai. Anɔkwa, wɔyɛ bulɛ ni mli kwɔ kɛhã Yehowa, ejaakɛ wɔle akɛ emli fuɔ mɛi ni yaa nɔ amɛfeɔ efɔŋ lɛ, ni eŋmɛŋ amɛ gbɛ ni amɛya nɔ amɛhi ewebii lɛ ateŋ. (1 Kor. 5:11-13) Yehowa ehã wɔle nɔ ni hãa emli fuɔ lɛ faŋŋ. No hewɔ lɛ, esa akɛ wɔkwa wiemɔi kɛ nifeemɔi ni woɔ emli la.—Yoh. 3:36; Rom. 1:26-32; Yak. 4:8.\n9, 10. Mɛni Yehowa feɔ kɛ́ atutua ewebii lɛ? Okɛ enɛ he nɔkwɛmɔnii ahã.\n9 Yiŋtoo: Kɛ́ atutua Yehowa webii anɔkwafoi lɛ. Yehowa mli fuɔ kɛ́ ehenyɛlɔi lɛ tutua mɛi ni yeɔ lɛ anɔkwa ni miitao amɛba lɛ abo kɛhã hebuu lɛ. Akɛ nɔkwɛmɔnɔ lɛ, be ni Israelbii lɛ shi Ejipt lɛ, Farao kɛ esraafoi kãkãlɔi lɛ tiu Israelbii ní ebua amɛhe naa yɛ Ŋshɔ Tsuru lɛ naa ni efee tamɔ amɛbɛ yelikɛbualɔ ko lɛ. Shi be ni nakai asraafoi kãkãlɔi lɛ nyiɛ Israelbii lɛ asɛɛ kɛtsɔ shikpɔŋ gbiŋ nɔ yɛ ŋshɔ lɛ mli lɛ, Yehowa famɔ amɛtayaa shwiilii lɛ ataii lɛ ni eshɛrɛ Ejiptbii lɛ eshwie ŋshɔ lɛ mli. “Amɛteŋ mɔ kome folo po yi náaa wala.” (2 Mo. 14:25-28) Akɛni Yehowa yɛ ‘suɔmɔ ni tsakeee’ kɛhã ewebii lɛ hewɔ lɛ, emli wo la ewo Ejiptbii lɛ.—Kanemɔ 2 Mose 15:9-13.\nBɔ ni ŋwɛibɔfo kome bu Nyɔŋmɔ webii lɛ ahe kɛje Asiriabii lɛ adɛŋ yɛ Hezekia gbii lɛ amli lɛ, nakai nɔŋŋ hu ŋwɛibɔfoi lɛ baabu wɔhe (Kwɛmɔ kuku 10, 23)\n10 Nakai nɔŋŋ hu suɔmɔ ni Yehowa yɔɔ kɛhã ewebii lɛ hã etsu saji ahe nii yɛ Maŋtsɛ Hezekia gbii lɛ amli. No mli lɛ, Asiria asraafoi lɛ, ni ji asraafoi ni he wa ni yitseiaŋ wala fe fɛɛ yɛ nakai beiaŋ lɛ ebashɛ Yerusalem maŋ lɛ he ni amɛfee klalo akɛ amɛbaatutua maŋ lɛ. Amɛwo maŋ lɛ he ka, ni no baahã fiofio lɛ, Yehowa tsuji anɔkwafoi ni yɔɔ mli lɛ agboi. (2 Maŋ. 18:27) Enɛ wo Yehowa mli la, ni etsu bɔfo kome pɛ ni ebagbe Asiria asraafoi 185,000 yɛ gbɛkɛ kome pɛ mli! (2 Maŋ. 19:34, 35) Feemɔ bɔ ni Asiria nsara lɛ mli shihilɛ baatamɔ ahã enɔ jetsɛremɔ leebi lɛ he mfoniri okwɛ. Akpɔlɔi, tsɛŋi, kɛ klantei jwerejwerei shi kɛkɛ. Akpãaa tɛtɛrɛmantɛrɛ ko kɛtsɛɛɛ hii lɛ ni amɛte shi. Mɔ ko mɔ ko tsɛɛɛ asraafoi lɛ ni amɛbua amɛhe naa kɛhã ta. Nsara lɛ mli fɛɛ ejɔ tiŋkoŋŋ, ni gbohii jwere he fɛɛ he.\n11. Mɛɛ gbɛ nɔ nɔkwɛmɔnii ni tsɔɔ bɔ ni Yehowa kɛ mɛi ni tutuaa ewebii lɛ yeɔ ehãa lɛ shɛjeɔ wɔmii, ni ehãa wɔfeɔ ekãa?\n11 Nɔ ni wɔkaseɔ yɛ mli: Nɔkwɛmɔnii nɛɛ hãa wɔnaa bɔ ni Yehowa feɔ enii ehãa kɛ́ atutua ewebii lɛ, ni eji kɔkɔbɔɔ ni yɔɔ hiɛdɔɔ kɛhã wɔhenyɛlɔi lɛ. Ŋmalɛ wieɔ yɛ mɛi ni woɔ Nyɔŋmɔ mli la lɛ he akɛ: “Eyɛ gbeyei waa akɛ mɔ aaagbee Nyɔŋmɔ hiɛkãalɔ lɛ dɛŋ.” (Heb. 10:31) Shi wɔ lɛ, nɔkwɛmɔnii nɛɛ shɛjeɔ wɔmii ni amɛhãa wɔfeɔ ekãa. Le ni wɔle akɛ Satan, ni ji wɔhenyɛlɔ fe fɛɛ lɛ yeŋ omanye lɛ shɛjeɔ wɔmii. Etsɛŋ, “be fioo” ni eyɔɔ ni ekɛyeɔ nɔ lɛ baaba naagbee! (Kpo. 12:12) Shi kɛyashi nakai be lɛ baashɛ lɛ, wɔbaanyɛ wɔkɛ ekãa asɔmɔ Yehowa, ejaakɛ wɔyɛ nɔmimaa akɛ mɔ ko loo gbɛjianɔtoo ko loo nɔyeli ko nyɛŋ ahã wɔkpa Nyɔŋmɔ suɔmɔnaa nii feemɔ. (Kanemɔ Lala 118:6-9.) Wɔheɔ wiemɔi ni akɛ mumɔ tsirɛ bɔfo Paulo ni ewie nɛɛ wɔyeɔ akɛ: “Kɛ́ Nyɔŋmɔ yɛ wɔgbɛfaŋ lɛ, namɔ baate shi awo wɔ?”—Rom. 8:31.\n12. Yɛ amanehulu kpeteŋkpele lɛ mli lɛ, mɛni baahã Yehowa mli afu waa?\n12 Yɛ amanehulu kpeteŋkpele ni baa lɛ mli lɛ, Yehowa baabu wɔhe, tamɔ bɔ ni efee ehã Israelbii lɛ be ni Ejiptbii lɛ tiu amɛ lɛ kɛ be ni Asiriabii lɛ wo Yudafoi ni yɔɔ Yerusalem lɛ he ka lɛ. Akɛni Yehowa sumɔɔ wɔ waa hewɔ lɛ, kɛ́ wɔhenyɛlɔi lɛ ka akɛ amɛbaakpãtã wɔhiɛ lɛ, emli baafu amɛ waa. Mɛi ni amɛbuulu baagbe amɛ ni amɛbaatutua wɔ lɛ, ebaafee tamɔ nɔ ni amɛmiita Yehowa hiŋmɛi mli ajaŋmalaatɛ lɛ he. Ebaatsu saji ahe nii oya ni ebaakpãtã amɛhiɛ. (Zak. 2:8, 9) Kɛ́ hiɛkpatamɔ lɛ ba lɛ, mɛi ni baagboi lɛ ayi baafa bɔ ni anako enɔ dã. Shi kɛ́ Yehowa ŋmɛɛ emlifu lɛ he eshwie ehenyɛlɔi lɛ anɔ lɛ, esaaa akɛ efeɔ amɛ naakpɛɛ. Mɛni hewɔ?\nMɛɛ Kɔkɔbɔi Yehowa Kɛhãa?\nAKRABATSA 18A: Yehowa Bɔɔ Wɔ Kɔkɔ Yɛ Ta Wulu Ni Baa Lɛ He\n13. Mɛɛ kɔkɔbɔi Yehowa kɛhã?\n13 Yehowa “mli fuuu mra” ni ebɔɔ kɔkɔ shii abɔ akɛ ebaakpãtã mɛi ni teɔ shi woɔ lɛ ni amɛtutuaa ewebii lɛ ahiɛ. (2 Mo. 34:6, 7) Yehowa kɛ gbalɔi tamɔ Yeremia, Ezekiel, Daniel, Yesu Kristo, bɔfo Petro, bɔfo Paulo, kɛ bɔfo Yohane tsu nii kɛbɔ mɛi kɔkɔ yɛ naagbee ta wulu ko he.—Kwɛmɔ akrabatsa ni ji “Yehowa Bɔɔ Wɔ Kɔkɔ Yɛ Ta Wulu Ni Baa Lɛ He.”\n14, 15. Mɛɛ nitsumɔ Yehowa etsu, ni mɛni hewɔ?\n14 Yehowa hã aŋmala kɔkɔbɔi nɛɛ awo Biblia lɛ mli. Agbɛnɛ hu, ehã atsɔɔ Biblia lɛ shishi kɛtee wiemɔi srɔtoi amli fe woji krokomɛi fɛɛ, ni eji wolo hu ni aja fe fɛɛ. Yɛ je lɛŋ fɛɛ lɛ, Yehowa ená mɛi babaoo ni kɛ amɛhe ehã koni amɛye amɛbua mɛi krokomɛi ni amɛná amɛkɛ lɛ teŋ wekukpaa kpakpa ni amɛbɔ mɛi kɔkɔ yɛ “Yehowa gbi wulu” ni baa lɛ he. (Zef. 1:14; Lala 2:10-12; 110:3) Eye ebua ewebii lɛ ni amɛtsɔɔ woji ni akɛkaseɔ Biblia lɛ ashishi kɛtee wiemɔi ohai abɔ mli, ni daa afi lɛ, amɛkɛ ŋmɛlɛtswai akpekpei ohai abɔ wieɔ eshiwoi kɛ kɔkɔbɔi ni yɔɔ Biblia lɛ mli lɛ ahe amɛtsɔɔ mɛi.\n15 Yehowa ehã afee enɛɛmɛi fɛɛ “ejaakɛ esumɔɔɔ akɛ akpãtã mɔ ko mɔ ko hiɛ, shi moŋ eesumɔ ni mɛi fɛɛ atsake amɛtsui.” (2 Pet. 3:9) Kwɛ hegbɛ kpele ni wɔná akɛ wɔbaadamɔ wɔ-Nyɔŋmɔ ni yɔɔ suɔmɔ ni toɔ etsui shi lɛ najiaŋ ni wɔtsu gbɛfaŋnɔ fioo ko yɛ esane lɛ jajemɔ mli! Shi etsɛŋ, mɛi ni booo kɔkɔbɔi nɛɛ atoi lɛ náŋ hegbɛ ko dɔŋŋ kɛfee tsakemɔi.\nMɛɛ Be Yehowa Mlila Lɛ “Baate Shi”?\n16, 17. Ani Yehowa eto gbi kɛhã naagbee ta lɛ? Tsɔɔmɔ mli.\n16 Yehowa eto gbi kɛhã naagbee ta lɛ. Ele be ni abaatutua ewebii lɛ momo. (Mat. 24:36) Mɛɛ gbɛ nɔ Yehowa le be ni ehenyɛlɔi lɛ baatutua ewebii lɛ?\n17 Tamɔ bɔ ni wɔna yɛ wolo nɛɛ yitso ni tsɔ hiɛ mli lɛ, Yehowa kɛɛ Gog akɛ: “Mikɛ kpoji baawo okadai amli.” Yehowa baakudɔ saji bɔ ni baahã jeŋmaji lɛ kɛ amɛhe awo ta mli, ni abaaye amɛnɔ kunim butuu. (Eze. 38:4) Enɛ etsɔɔɔ akɛ Yehowa ji mɔ ni baaje ta lɛ shishi; ni etsɔɔɔ hu akɛ ebaashɔ̃ heyeli ni ehenyɛlɔi lɛ yɔɔ lɛ yɛ amɛdɛŋ ni amɛfee nɔ ko ni amɛsumɔɔɔ. Moŋ lɛ, etsɔɔ akɛ, Yehowa nyɛɔ eleɔ nɔ ni yɔɔ mɛi atsui mli, ni ele bɔ ni ehenyɛlɔi lɛ baafee amɛnii amɛhã yɛ shihilɛi pɔtɛi komɛi amli.—Lala 94:11; Yes. 46:9, 10; Yer. 17:10.\n18. Mɛni hewɔ adesai kɛ Ofe lɛ baawu?\n18 Kɛ́ jeee Yehowa ji mɔ ni baaje ta lɛ shishi loo ebaanyɛ ehenyɛlɔi lɛ anɔ ni amɛya ta lɛ, mɛni hewɔ adesai kɛ amɛhe baawo shihilɛ ni tamɔ nɛkɛ mli ni amɛkɛ Ofe lɛ diɛŋtsɛ awu mɔ? Yiŋtoo kome ji akɛ, be ni baashɛ nɛkɛ be nɛɛ, ekolɛ amɛmu sane naa akɛ Nyɔŋmɔ bɛ, loo akɛ ekɛ ehe woŋ adesai asaji amli. Ekolɛ, amɛbaasusu nɛkɛ akɛni nakai beiaŋ lɛ amɛbule jamɔi fɛɛ ashishi yɛ shikpɔŋ lɛ nɔ lɛ hewɔ. No hewɔ lɛ, ekolɛ amɛbaasusu akɛ eji Nyɔŋmɔ yɛ kulɛ, bɔ fɛɛ bɔ ni fee lɛ ebaafã gbɛjianɔtoi ni kɛɔ akɛ amɛmiijá lɛ lɛ ahe. Amɛkɔŋ sɛɛ akɛ Nyɔŋmɔ diɛŋtsɛ ji mɔ ni kɛ susumɔ nɛɛ wo amɛtsuii amli koni amɛkpãtã jamɔi ni egbe ehe guɔ waa lɛ ahiɛ lɛ.—Kpo. 17:16, 17.\n19. Mɛni ekolɛ ebaaba kɛ́ akpãtã amale jamɔ hiɛ?\n19 Kɛ́ akpãtã amale jamɔ hiɛ agbe naa lɛ, ekolɛ Yehowa baahã ewebii lɛ ashiɛ sane ko ni naa wa waa, ni yɛ Kpojiemɔ wolo lɛ mli lɛ akɛ enɛ to nyɔŋmɔŋtɛi ni eko fɛɛ eko tsiimɔ aaafee kilogram 20 lɛ he. (Kpo. 16:21, shn.) Sane nɛɛ, ni eeenyɛ efee akɛ abaashiɛ akɛ etsɛŋ, maŋkwramɔŋ kɛ jarayeli gbɛjianɔtoi lɛ baaba naagbee lɛ baahao mɛi ni baanu lɛ aahu akɛ, amɛbaawie wiemɔi fɔji amɛshi Nyɔŋmɔ. Ekolɛ sane nɛɛ ji nɔ ni baawo jeŋmaji lɛ amlila ni amɛkɛ amɛnyɛmɔ fɛɛ baatutua Nyɔŋmɔ webii lɛ koni amɛkɛhã wɔmu shi kɔ̃i shi kome nyɔŋlo. Amɛbaasusu akɛ wɔbɛ mɔ ko ni baabu wɔhe, no hewɔ lɛ amɛbaanyɛ amɛkpãtã wɔhiɛ yɛ gbɛ ni waaa nɔ. Shi amɛmiimale kwraa!\nMɛɛ Gbɛ Nɔ Yehowa Baajie Emlifu Lɛ Kpo?\n20, 21. Namɔ ji Gog, ni mɛni baaba enɔ?\n20 Tamɔ bɔ ni wɔna yɛ wolo nɛɛ Yitso 17 lɛ mli lɛ, Ezekiel kɛ gbɛ́i ni ji “Gog ni jɛ Magog shikpɔŋ lɛ nɔ lɛ” tsu nii kɛdamɔ shi ehã majimaji ni baafee ekome akɛ kuu kɛtutua wɔ lɛ. (Eze. 38:2) Shi ekome ni majimaji nɛɛ baafee lɛ mli waŋ kwraa. Eyɛ mli akɛ amɛbaafee tamɔ nɔ ni amɛfee ekome moŋ, shi amɛkɛ amɛhe baatswa, ni henɔwomɔ kɛ maŋhedɔɔ kɛ hiɛnyam taomɔ baaya nɔ ahi amɛteŋ. No hewɔ lɛ, ewaŋ kɛhãŋ Yehowa kwraa akɛ ebaahã amɛteŋ mɔ fɛɛ mɔ awó klante nɔ “yɛ lɛ diɛŋtsɛ enyɛmi nɔ.” (Eze. 38:21) Shi jeee adesa ko kɛ majimaji lɛ ahiɛkpatamɔ lɛ baaba.\n21 Dani abaakpãtã wɔhenyɛlɔi lɛ ahiɛ lɛ, amɛbaana gbɔmɔ Bi lɛ okadi lɛ, ekolɛ okadi nɛɛ baafee Yehowa kɛ Yesu hewalɛ ni adesai enaaa lɛ kpojiemɔ. Wɔhenyɛlɔi lɛ baana nibii ni baahã amɛhao waa. Tamɔ bɔ ni Yesu gba lɛ, “nɔ baanyɔnyɔɔ mɛi anɔ yɛ gbeyeishemɔ kɛ nibii ni baaba shikpɔŋ lɛ nɔ lɛ agbɛkwɛmɔ hewɔ.” (Luka 21:25-27) Amɛnaa baakpɛ amɛhe waa, ejaakɛ amɛbaayɔse akɛ amɛyasusuuu nii ahe jogbaŋŋ be ni amɛtutua Yehowa webii lɛ. Abaanyɛ amɛnɔ ni amɛle akɛ Yehowa, taiatsɛ lɛ, ji Bɔlɔ lɛ, ni eyɛ ŋwɛi asraafoi babaoo yɛ eshishi. (Lala 46:6-11; Eze. 38:23) Ŋwanejee ko bɛ he akɛ, Yehowa kɛ ŋwɛi asraafoi kɛ adebɔɔ hewalɛi baatsu nii bɔ ni baabu enɔkwa tsuji lɛ ahe, shi ekɛbaakpãtã ehenyɛlɔi lɛ ahiɛ.—Kanemɔ 2 Petro 2:9.\nKɛ́ Yehowa henyɛlɔi lɛ tutua ewebii lɛ, ekɛ ŋwɛi asraafoi baatsu nii kɛkpãtã ehenyɛlɔi lɛ ahiɛ (Kwɛmɔ kuku 21)\n22, 23. Namɛi baabu Nyɔŋmɔ webii lɛ ahe, ni te amɛbaana amɛnitsumɔ nɛɛ amɛhã tɛŋŋ?\nMɛni esa akɛ nɔ ni wɔle yɛ Yehowa gbi lɛ he lɛ atsirɛ wɔ ni wɔfee?\n22 Kwɛ bɔ ni ebaaŋɔɔ Yesu naa waa akɛ ebaanyiɛ ŋwɛi asraafoi lɛ ahiɛ koni amɛkpãtã Nyɔŋmɔ henyɛlɔi lɛ ahiɛ, ni amɛbu mɛi ni sumɔɔ e-Tsɛ lɛ ni amɛsɔmɔɔ lɛ lɛ ahe. Susumɔ bɔ ni mɛi ni afɔ amɛ mu lɛ hu baanu he amɛhã yɛ nakai beiaŋ lɛ he okwɛ. Abaaŋɔ mɛi ni afɔ amɛ mu lɛ ateŋ mɛi fɛɛ ni eshwɛ yɛ shikpɔŋ lɛ nɔ lɛ kɛya ŋwɛi dani Harmagedon ta lɛ baaje shishi, koni mɛi 144,000 lɛ fɛɛ anyɛ afata Yesu he kɛwu ta lɛ. (Kpo. 17:12-14) Akɛni mɛi ni afɔ amɛ mu lɛ ateŋ mɛi babaoo kɛ gwaŋtɛŋi krokomɛi lɛ fee ekome kɛtsu nii yɛ naagbee gbii lɛ amli hewɔ lɛ, ekã shi faŋŋ akɛ, naanyobɔɔ gbagbalii ko yɛ amɛteŋ. Agbɛnɛ, mɛi ni afɔ amɛ mu lɛ baaná hegbɛ kɛ hewalɛ hu kɛfã gwaŋtɛŋi krokomɛi ni kɛ anɔkwayeli fi amɛ sɛɛ yɛ amɛjaramɔ shihilɛi lɛ amli lɛ ahe.—Mat. 25:31-40.\n23 Ŋwɛibɔfoi hu baafata Yesu ŋwɛi asraafoi lɛ ahe. (2 Tes. 1:7; Kpo. 19:14) Ŋwɛibɔfoi nɛɛ ye amɛbua lɛ be ko ni eho ni ejie Satan kɛ daimonioi lɛ kɛje ŋwɛi. (Kpo. 12:7-9) Agbɛnɛ hu, amɛmiiye amɛmiibua ni aabua mɛi ni yɔɔ shikpɔŋ lɛ nɔ ni miisumɔ ni amɛjá Yehowa lɛ anaa. (Kpo. 14:6, 7) Belɛ, esa jogbaŋŋ akɛ Yehowa baahã eŋwɛibɔfoi lɛ abu anɔkwafoi nɛɛ ahe! Nɔ ni fe fɛɛ lɛ, Yehowa asraafoi lɛ fɛɛ baanu he akɛ eji hegbɛ kpele ni amɛná akɛ amɛbaawa ni akpãtã Yehowa henyɛlɔi lɛ ahiɛ kɛtse egbɛ́i lɛ he.—Mat. 6:9, 10.\n24. Te asafo kuu babaoo ni jɛ gwaŋtɛŋi krokomɛi lɛ ateŋ lɛ baafee amɛnii amɛhã tɛŋŋ?\n24 Akɛni asraafoi ni yɔɔ hewalɛ waa, ni Yehowa diɛŋtsɛ fiɔ amɛsɛɛ lɛ baabu asafo kuu babaoo ni jɛ gwaŋtɛŋi krokomɛi lɛ ateŋ lɛ ahe hewɔ lɛ, ehe ebahiaŋ ni amɛshe gbeyei. Anɔkwa, ‘amɛbaadamɔ shi ni amɛhole amɛyitsei anɔ, ejaakɛ amɛkpɔmɔ lɛ miibɛŋkɛ.’ (Luka 21:28) No hewɔ lɛ, dani Yehowa gbi lɛ baaba lɛ, ehe miihia waa ni wɔfee bɔ fɛɛ bɔ ni wɔbaanyɛ kɛye wɔbua mɛi babaoo koni amɛbale wɔ-Tsɛ ni yɔɔ suɔmɔ ni naa mɔbɔ, ni buɔ wɔhe lɛ!—Kanemɔ Zefania 2:2, 3.\nYɛ Harmagedon ta lɛ mli lɛ, Yehowa webii lɛ wuŋ ta. Ŋwɛibɔfoi lɛ baabu amɛhe be ni henyɛlɔi lɛ ateŋ mɔ fɛɛ mɔ tutuaa enyɛmi lɛ.—Eze. 38:21 (Kwɛmɔ kuku 22-24)\n25. Mɛni he wɔbaasusu yɛ yitso ni nyiɛ sɛɛ lɛ mli?\n25 Kɛ́ adesai wu ta amɛgbe naa lɛ, mɛi ashihilɛ feɔ basaa ni amɛnii feɔ mɔbɔ. Nɔ ni tamɔɔɔ nakai lɛ, kɛ́ agbe Harmagedon ta lɛ naa lɛ, nɔ fɛɛ nɔ baaya nɔ jogbaŋŋ, ni mɛi amii baashɛ amɛhe waa. Kɛ́ Yehowa mlifu lɛ ba naagbee, ni esraafoi lɛ kɛ amɛtawuu klantei wo amɛheboi lɛ amli, ni ta wulu lɛ naagbee gbɛɛmɔi lɛ asɛɛ fo lɛ, te nibii baatamɔ tɛŋŋ? Yɛ yitso ni nyiɛ sɛɛ lɛ mli lɛ, wɔbaasusu nakai wɔsɛɛ be ni baafee miishɛɛ waa lɛ he.\nMɛni hãa Yehowa mli fuɔ?\nMɛni hewɔ esa akɛ wɔkɛ ekãa afi jamɔ krɔŋŋ sɛɛ ŋmɛnɛ?\nKɛmaje Mɔ Ko Kɛmaje Mɔ Ko “Mimlila Ni Naa Wa Lɛ Baate Shi”\nrr yitso 18 bf. 189-199


Anɔkwa Jamɔ He Baanyɛ Aba Sɛɛnamɔ Kɛhã Bo Kɛya Naanɔ!\n1. Kɛ́ ‘wɔtsi wɔbɛŋkɛ Nyɔŋmɔ’ lɛ, mɛni baaba?\nYEHOWA sumɔɔ mɛi ni sɔmɔɔ lɛ lɛ asane. Kɛ́ ojáa Yehowa lɛ, ebaajɔɔ bo amrɔ nɛɛ kɛ wɔsɛɛ be mli hu. Biblia lɛ kɛɔ akɛ: “Nyɛtsia nyɛbɛŋkɛa Nyɔŋmɔ, ni eeetsi eeebɛŋkɛ nyɛ.”—Yakobo 4:8.\n2. Te wɔɔfee tɛŋŋ wɔtsi wɔbɛŋkɛ Nyɔŋmɔ, ni enɛ baasa wɔsɔlemɔi ahe yɛ mɛɛ gbɛ nɔ?\n2 Dani oootsi obɛŋkɛ Nyɔŋmɔ lɛ, esa akɛ okase e-Wiemɔ lɛ ní okɛtsu nii. Kɛ́ osɔle yɛ Yehowa suɔmɔnaa nii kɛ gbeekpãmɔ naa lɛ, ebaabo osɔlemɔi lɛ atoi ni ebaaha hetoo. Kristofonyo bɔfo Yohane ŋma akɛ: “Enɛ ji ekãa ni wɔyɔɔ yɛ [Nyɔŋmɔ hiɛ] lɛ, akɛ, kɛji wɔba nɔ ko yɛ esuɔmɔ naa lɛ, eboɔ wɔ toi. Ni kɛji wɔle akɛ nɔ fɛɛ nɔ ni wɔbaa lɛ lɛ eboɔ wɔ toi lɛ, belɛ wɔle akɛ nii ni wɔba lɛ lɛ, wɔnine eshɛ nɔ.”—1 Yohane 5:14, 15.\n3-7. Mɛɛ gbɛ nɔ wɔɔtsɔ wɔná nilee ni jɛ Nyɔŋmɔ ŋɔɔ, ni ebaanyɛ eye ebua wɔ yɛ mɛɛ gbɛ nɔ?\n3 Kɛfata he lɛ, beni otsiɔ obɛŋkɛɔ Nyɔŋmɔ lɛ, ebaaha bo nilee koni onyɛ okɛtsu daa gbi shihilɛ mli saji ni baa lɛ ahe nii. Biblia lɛ kɛɔ akɛ: “Kɛ́ nilee eshwɛ nyɛteŋ mɔ ko lɛ, ékpa Nyɔŋmɔ . . . fai.”—Yakobo 1:5.\n4 Nilee ni jɛ Nyɔŋmɔ ŋɔɔ lɛ baanyɛ aye abua bo yɛ mɛɛ gbɛ nɔ? Gbɛ kome ji akɛ, ebaanyɛ eye ebua bo ni onyɛ ole nibii ni esaaa Yehowa hiɛ. Obaanyɛ ole nɔ hewɔ ni nibii nɛɛ ji tɔmɔi lɛ, kɛ nɔ ni obaanyɛ ofee ni okɛ ohe akawo mli. Nilee ni tamɔ nɛkɛ baanyɛ abu ohe kɛjɛ naagbai ni haoɔ adesai ateŋ mɛi babaoo lɛ ahe. Ákɛ nɔkwɛmɔnɔ lɛ, toiboo ni afeɔ ahaa Nyɔŋmɔ ŋaawoo ni biɔ ni he atse yɛ jeŋba gbɛfaŋ lɛ yeɔ ebuaa kɛbuɔ Nyɔŋmɔ webii ahe kɛjɛɔ hɔŋɔɔ ní asumɔɔɔ, bɔlɛnamɔ mli helai, kɛ gbalashihilɛi ni miishɛɛ bɛ mli loo amɛmli tseɔ lɛ ahe.\n5 Mɛni hu nilee ni jɛɔ Nyɔŋmɔ ŋɔɔ lɛ baanyɛ afee kɛha bo? Ebaanyɛ eye ebua ni oná oshihilɛ he sɛɛ yɛ gbɛ ni hi fe fɛɛ nɔ. Ebaanyɛ eye ebua bo ni ofee yiŋkpɛi ni nilee yɔɔ mli yɛ saji ni anyɛɔ atsuɔ he nii diɛŋtsɛ, tamɔ bɔ ni ooofee okwɛ oshika nɔ jogbaŋŋ nɛkɛ lɛ mli. Obaanyɛ otiu otii kpakpai asɛɛ ní okwa otii ni sɛɛnamɔ kpakpa ko jɛɛɛ mli kɛbaaa lɛ.\n6 Nilee ni jɛɔ Nyɔŋmɔ ŋɔɔ lɛ baanyɛ aye abua bo yɛ okɛ mɛi krokomɛi ateŋ wekukpaa hu mli. Obaanyɛ oná weku shihilɛ ni yɔɔ miishɛɛ. Obaanyɛ otswa okɛ mɛi krokomɛi ateŋ anɔkwa naanyobɔɔ ni sɛɛ tsɛɔ oma shi, ni obaanyɛ oná bulɛ kɛha ohe, kɛjɛ mɛi ni sɔmɔɔɔ Nyɔŋmɔ lɛ po aŋɔɔ.\n7 Kɛfata he lɛ, nilee ni jɛɔ Nyɔŋmɔ ŋɔɔ ní oooná lɛ baaha bɔ ni osusuɔ shihilɛ he ohaa lɛ aya hiɛ. Ebaaye ebua bo koni onyɛ okpee shihilɛ mli naagbai kɛ nijiaŋwujei anaa. Agbɛnɛ hu, obaaná wɔsɛɛ be he susumɔ kpakpa ní ŋmɛɔ pɛpɛɛpɛ. Ni susumɔ kpakpa ni oooná nɛɛ hu baaye abua ni oná jwɛŋmɔŋ kɛ gbɔmɔtsoŋ hewalɛ kpakpa.—Abɛi 14:30; Yesaia 48:17.\n8. Kɛji osɔmɔɔ Nyɔŋmɔ lɛ, mɛɛ nibii nɛkɛ osheŋ amɛ gbeyei?\n8 Kɛji osɔmɔɔ anɔkwa Nyɔŋmɔ lɛ, obaaye ohe kɛjɛ gbeyeishemɔi ni haoɔ mɛi ni sɔmɔɔɔ lɛ lɛ amli. Akɛni ole akɛ wala ko bɛ gbohii lɛ amli yɛ gbonyobu lɛ mli hewɔ lɛ, osheŋ mɛi ni egboi lɛ agbeyei. Akɛni oyɛ hekɛnɔfɔɔ yɛ Nyɔŋmɔ shiwoo ni ekɛha akɛ ebaatee gbohii ashi lɛ mli hewɔ lɛ, osheŋ gbele gbeyei. Ni akɛni ole akɛ Nyɔŋmɔ yɛ hewalɛ fe mɔ fɛɛ mɔ hewɔ lɛ, osheŋ ayɛi loo ŋkunyaayelɔi agbeyei.—Yohane 8:32.\nJalɔi lɛ, Shikpɔŋ lɛ Aaatsɔ Amɛnɔ̃\n9-11. Namɛi baahi Paradeiso lɛ mli, ni namɛi ehiŋ mli?\n9 Kɛ́ otsi obɛŋkɛ Nyɔŋmɔ lɛ, osheŋ wɔsɛɛ be gbeyei. Taakɛ bɔ ni wɔna lɛ, Biblia lɛ egba naagbai ni wɔnaa yɛ shikpɔŋ lɛ nɔ ŋmɛnɛ lɛ amli babaoo efɔ̃ shi. Yehowa ekɛɛ wɔ akɛ nɛkɛ nibii nɛɛ baahi shi yɛ be kukuoo mli kɛkɛ; etsɛŋ ni Nyɔŋmɔ Maŋtsɛyeli lɛ baaha shikpɔŋ nɛɛ atsɔ paradeiso.—Luka 21:10, 11, 31; 23:43.\n10 Mɛi ni tsiɔ amɛbɛŋkɛɔ Yehowa, ní amɛsɔmɔɔ lɛ lɛ pɛ baahi Paradeiso lɛ mli. Biblia lɛ kɛɔ akɛ: “Eshwɛ fioo kɛkɛ ni mɔ fɔŋ lɛ bɛ dɔŋŋ, ni kɛ́ okwɛ eshihilɛhe lɛ, ebɛ jɛi. Shi mɛi ni he jɔ lɛ, shikpɔŋ lɛ aaatsɔ̃ amɛnɔ̃, ni amɛmii aaashɛ amɛhe yɛ hejɔlɛ babaoo mli.”—Lala 37:10, 11.\n11 Mɛi ni kɛ kuɛŋtimɔ kpooɔ akɛ amɛaabo Nyɔŋmɔ jalɛ mlai lɛ atoi lɛ awala baaŋmɛɛ amɛ kɛya naanɔ. (2 Tesalonikabii 1:8, 9) Amɛhiŋ shi dɔŋŋ. Amɛbaafata Satan kɛ edaimonioi lɛ ahe yɛ naanɔ gbele mli. (Kpojiemɔ 20:10, 14) Shi mɛi ni baleɔ Yehowa he nii ní amɛsɔmɔɔ lɛ lɛ baaná miishɛɛ waa yɛ Paradeiso mli yɛ shikpɔŋ lɛ nɔ.\nWɔsɛɛ Be ni Yɔɔ Miishɛɛ!\n12. Mɛni Biblia lɛ kɛɔ yɛ wɔsɛɛ be shihilɛ he?\n12 Yehowa esaa nibii ni yɔɔ naakpɛɛ eto kɛha mɛi ni sumɔɔ lɛ lɛ! Bo diɛŋtsɛ susumɔ nɔ ni e-Wiemɔ lɛ kɛɔ yɛ Paradeiso shikpɔŋ lɛ nɔ shihilɛ he lɛ he okwɛ:\nAbaaná niyenii babaoo aye: “Shikpɔŋ lɛ nɔ aaaba abele [loo niyenii] babaoo kɛyashwie gɔji lɛ ayiteaŋ.”—Lala 72:16.\nWɔɔhe tsũi kpakpai: “Amɛaamamɔ tsũi, ni amɛaahi mli.”—Yesaia 65:21.\nNitsumɔ ni haa mɔ náa miishɛɛ: “Mɛi ni mihala lɛ aaaye amɛnine naa nitsumɔ lɛ mli nii aahu po. Amɛgboŋ deŋme yakatswaa.”—Yesaia 65:22, 23.\nHela bɛ dɔŋŋ: “Maŋbii lɛ ateŋ mɔ ko ekɛɛŋ akɛ: Migbɔjɔ!”—Yesaia 33:24.\nGbɔmɔtsoŋ fatɔɔ ko bɛ dɔŋŋ: “No mli lɛ aaagbele shwilafoi ahiŋmɛii, ni aaagbele toimulɔi atoii. No mli lɛ obubuafoi aaatumɔ akɛ ofrote [adowa nuu], ni mumui lilɛi hu aaalá kɛ nyamɔ.”—Yesaia 35:5, 6.\nPiŋmɔ, awerɛho, gbele bɛ dɔŋŋ: “Nyɔŋmɔ aaatsumɔ amɛhiɛaŋ yaafonui fɛɛ, ni gbele bɛ dɔŋŋ, ni ŋkɔmɔyeli ko kɛ bolɔmɔ ko kɛ nɔnaa ko hu bɛ dɔŋŋ; ejaakɛ tsutsu nii lɛ eho etee.”—Kpojiemɔ 21:4.\nTa bɛ dɔŋŋ: “[Nyɔŋmɔ hãa] tai asɛɛ foɔ kɛyaa shikpɔŋ lɛ naagbeehei lɛ.”—Lala 46:10.\nNaanɔ wala: “Jalɔi lɛ, shikpɔŋ lɛ aaatsɔ amɛnɔ̃ ni amɛaahi nɔ daa.”—Lala 37:29.\n13. Namɔ pɛ baanyɛ afee shikpɔŋ nɛɛ paradeiso, ni mɛni hewɔ?\n13 Adesai nyɛŋ amɛha nibii ni tamɔ enɛɛmɛi aba kɔkɔɔkɔ, shi Yehowa yɛ hewalɛ ni ekɛaafee nɔ fɛɛ nɔ ni ekɛɛ akɛ ebaafee lɛ. Nɔ ko nɔ ko nyɛŋ atsĩ enaa ni ekafee nɔ ni etaoɔ akɛ efee lɛ. Biblia lɛ kɛɔ akɛ: “Nɔ ko nɔ ko bɛ ni Nyɔŋmɔ nyɛŋ afee.”—Luka 1:37.\n14. Te ooofee tɛŋŋ obanyiɛ gbɛ ni yaa wala mli lɛ nɔ?\n14 Yehowa miitsɔ e-Dasefoi lɛ anɔ eeha gbɔmɛi ni yɔɔ he fɛɛ he lɛ hegbɛ koni ‘amɛbote agbó fintɔ̃ɔ lɛ mli,’ ní amɛnyiɛ gbɛ ni kɛ mɔ yaa naanɔ wala mli lɛ nɔ. Eba akɛ ooofata gbɔmɛi ni yɔɔ miishɛɛ ni kpɛlɛɔ nakai ninefɔɔ lɛ nɔ lɛ ahe. Eba akɛ okɛ ohe aaabɔ anɔkwa jamɔ he koni oná Yehowa jɔɔmɔi amli ŋɔɔmɔ kɛya naanɔ!—Mateo 7:13, 14.\nMɛni Hewɔ Esa akɛ Oya nɔ Okase Biblia lɛ?\nMɛɛ gbɛ nɔ Nyɔŋmɔ kɛ e-Wiemɔ lɛ he nilee ni oyɔɔ lɛ baaye abua mɛi? Mɛɛ wekukpaa baanyɛ abakã okɛ Yehowa teŋ?


‘Nyɛyaa Ni Nyɛyafea Kaselɔi’ (Mateo 28:19)\n‘Nyɛyaa Ni Nyɛyafea Kaselɔi’\nBɔfoi lɛ Asaji lɛ hiɛkpamɔ kɛ bɔ ni ekɔɔ wɔgbii nɛɛ ahe\n1-6. Gbaa niiashikpamɔ ko ni tsɔɔ akɛ Yehowa Odasefoi shiɛɔ yɛ shihilɛi srɔtoi babaoo amli.\nYEHOWA ODASEFONYO oblayoo fioo ko ni atsɛɔ lɛ Rebecca ni yɔɔ Ghana lɛ kɛfee oti ni ma ehiɛ akɛ ebaashiɛ etsɔɔ mɛi ni yɔɔ he ni eyaa skul yɛ lɛ. Ehiɛɔ asafo lɛ woji yɛ eskul baagi lɛ mli be fɛɛ be. Kɛ́ amɛha breki lɛ, ebɔɔ mɔdɛŋ koni eye eskulbii lɛ odase. Rebecca kɛ eklasbii lɛ saŋŋ eje Biblia mli nikasemɔ shishi.\n2 Gbɛgbalɔi enyɔ komɛi ni yɔɔ Madagascar ŋshɔkpɔ lɛ nɔ, ní kɛ Afrika bokagbɛ ŋshɔ lɛ naa jekɛɛɛ tsɔ lɛ fɔɔ nyiɛmɔ kilomitai 25 beni hulu miitso waa kɛyaa akrowa ko ni etse ehe banee. Amɛkɛ mɛi babaoo ni yɔɔ wiemɔ lɛ he miishɛɛ yafeɔ Biblia mli nikasemɔi yɛ jɛmɛ.\n3 Odasefoi komɛi jɛ maji srɔtoi 15 anɔ amɛyafata Odasefoi ni yɔɔ Paraguay lɛ ahe kɛkpɛ lɛlɛ bɔni afee ni anyɛ ayashiɛ atsɔɔ mɛi ni yɔɔ Paraguay kɛ Paraná fai lɛ anaa lɛ. Amɛkpɛ lɛlɛ lɛ tamɔ tsũ bɔ ni mɛi 12 baanyɛ ahi mli. Maŋtsɛyeli shiɛlɔi ni yɔɔ ekãa kɛ lɛlɛ nɛɛ etsu nii ni amɛgbɛ sanekpakpa lɛ amɛshwã hei ni kulɛ anyɛŋ aya jɛmɛ.\n4 Odasefoi ni yɔɔ Alaska ni ji maŋ ni yɔɔ Kooyigbɛ Shɔŋŋ lɛ ŋɔɔ hegbɛ krɛdɛɛ ko kɛshiɛɔ amɛhaa shisharalɔi ni baa jɛmɛ yɛ hulutsoo beaŋ lɛ. Kɛ́ jɛmɛ bɔi dɔɔ lɛ, meele wuji ni ewo gbɔi ni jɛ maji srɔtoi anɔ baa jɛmɛ, ni maŋbii ni ji Odasefoi lɛ yadamɔɔ he ni meelei lɛ bakpelekeɔ yɛ lɛ, ni amɛkɛ asafo lɛ woji fɛfɛji ni akala yɛ wiemɔi srɔtoi babaoo amli tsɔɔ gbɔi lɛ. Yɛ nakai kpokpaa lɛ nɔ nɔŋŋ lɛ, Odasefoi taa kɔɔyɔŋ lɛlɛ mli kɛyaa akrowai ni etse amɛhe banee lɛ amli ni amɛyashiɛɔ sanekpakpa lɛ amɛhaa mɛi ni wieɔ Aleut, Athabascan, Tsimshian, kɛ Klinket wiemɔi lɛ.\n5 Odasefonyo ko ni atsɛɔ lɛ Larry, ni yɔɔ Texas, yɛ U.S.A. lɛ kɛ helatsɛmɛi akwɛmɔhe ni ji eshihilɛhe lɛ fee eshikpɔŋkuku krɛdɛɛ. Eyɛ mli akɛ Larry eka helatsɛmɛi ashwiili mli yɛ oshara ko ni ba enɔ lɛ hewɔ moŋ, shi etaaa shi efolo. Ejajeɔ Maŋtsɛyeli shɛɛ sane lɛ etsɔɔ mɛi, ni egbaa amɛ Biblia mli hiɛnɔkamɔ ni eyɔɔ akɛ kɛ́ Maŋtsɛyeli lɛ ba lɛ ebaanyiɛ ekoŋŋ lɛ.—Yes. 35:5, 6.\n6 Odasefoi komɛi kɛ lɛlɛ fã gbɛ gbii etɛ kɛjɛ Mandalay kɛtee Myanmar kooyigbɛ bɔni afee ni amɛya kpee ni abaafee yɛ jɛmɛ lɛ. Akɛni amɛmiisumɔ ni amɛshiɛ sanekpakpa lɛ hewɔ lɛ, amɛhiɛ asafo lɛ woji yɛ amɛhe ni amɛkɛha gbɛfalɔi krokomɛi ni yɔɔ lɛlɛ lɛ mli lɛ. Be fɛɛ be ni lɛlɛ lɛ baawa yɛ maŋ loo akrowa ko nɔ lɛ, shiɛlɔi ni yɔɔ ekãa nɛɛ yiɔ shi, ni amɛkɛ oyaiyeli kpaa maŋ lɛ loo akrowa lɛŋ ni amɛhaa woji. Kɛ́ Maŋtsɛyeli shiɛlɔi lɛ ku amɛ sɛɛ lɛ, amɛbaninaa mɛi hei ni ekwɔ lɛlɛ lɛ, ni amɛshiɛɔ amɛhaa amɛ hu.\n7. Mɛɛ gbɛi anɔ Yehowa jálɔi tsɔɔ amɛyeɔ Nyɔŋmɔ Maŋtsɛyeli lɛ he odase, ni mɛni ji oti ni ma amɛhiɛ?\n7 Nɔkwɛmɔnii fioo nɛɛ tsɔɔ akɛ, Yehowa jálɔi ni yɔɔ ekãa ni yɔɔ jeŋ fɛɛ lɛ ‘miiye Nyɔŋmɔ maŋtsɛyeli lɛ he odase kɛmiimɔ shi.’ (Bɔf. 28:23) Amɛshiɛɔ yɛ shĩa kɛ shĩa, gbɛjegbɛi ahe, kɛ agbɛnɛ hu kɛtsɔ tɛlifoŋ nɔ. Kɛ́ amɛta bɔɔsu mli jio, amɛmiishara shi jio, loo amɛyɛ nitsumɔhe ni amɛmiijɔɔ amɛhe fioo jio lɛ, amɛŋɔɔ hegbɛ fɛɛ hegbɛ ni amɛbaaná lɛ kɛshiɛɔ Nyɔŋmɔ Maŋtsɛyeli lɛ. Amɛtsɔɔ gbɛi srɔtoi anɔ amɛshiɛɔ, shi oti kometoo ma amɛhiɛ, no ji ní amɛshiɛ sanekpakpa lɛ yɛ he fɛɛ he ni amɛbaana mɛi yɛ.—Mat. 10:11.\n8, 9. (a) Mɛni hewɔ Maŋtsɛyeli shiɛmɔ nitsumɔ lɛ shweremɔ lɛ yɔɔ naakpɛɛ lɛ? (b) Mɛɛ sanebimɔ esa akɛ wɔsusu he, ni mɛni esa akɛ wɔfee koni wɔná hetoo lɛ?\n8 Suɔlɔ ni kaneɔ wolo nɛɛ, ani ofata Maŋtsɛyeli jajelɔi akpekpei abɔ ni amrɔ nɛɛ amɛkɛ ekãa miishiɛ yɛ shikpɔji ni fa fe 235 anɔ lɛ ahe? Kɛ́ nakai ni lɛ, belɛ ofata he ni aatsu Maŋtsɛyeli shiɛmɔ nitsumɔ ni shwereɔ yɛ gbɛ ni yɔɔ miishɛɛ nɔ lɛ! Nɔ ni atsu yɛ jeŋ fɛɛ lɛ yɛ naakpɛɛ waa. Yehowa Odasefoi kɛ gbɛtsiinii wuji kɛ naagbai kpeɔ—nɔyelii tsĩɔ amɛnaa, ni awaa amɛyi—shi fɛɛ sɛɛ lɛ amɛmiiye Nyɔŋmɔ Maŋtsɛyeli lɛ he odase amɛmiitsɔɔ mɛi yɛ jeŋmaji fɛɛ amli kɛmiimɔ shi.\n9 Sanebimɔ ni esa akɛ wɔsusu he ji, Mɛni hewɔ gbɛtsiinii ko kwraa, ni shitee-kɛwoo ni Satan kɛbaa lɛ po fata he lɛ nyɛɛɛ atsĩ Maŋtsɛyeli shiɛmɔ nitsumɔ lɛ naa ni ekashwere lɛ? Bɔni afee ni wɔná hetoo lɛ, esa akɛ wɔsusu nibii ni tee nɔ yɛ klɛŋklɛŋ afii 100 Ŋ.B. lɛ ahe. Nɔ hewɔ ji akɛ, ákɛ Yehowa Odasefoi ni yɔɔ ŋmɛnɛ lɛ, wɔmiitsa nitsumɔ ni aje etsumɔ shishi yɛ nakai beaŋ lɛ nɔ.\n10. Mɛɛ nitsumɔ Yesu jɛ etsui muu fɛɛ mli etsu, ni mɛni ele yɛ nitsumɔ nɛɛ he?\n10 Yesu Kristo, ni ji Kristofoi asafo lɛ Shishitolɔ lɛ jɛ etsui muu fɛɛ mli eshiɛ Nyɔŋmɔ Maŋtsɛyeli lɛ he sanekpakpa lɛ; ekɛ no fee enitsumɔ kwraa. Be ko lɛ, ekɛɛ akɛ: “Esa akɛ miyajajeɔ Nyɔŋmɔ maŋtsɛyeli lɛ he sanekpakpa lɛ mitsɔɔ maji krokomɛi hu, ejaakɛ no hewɔ atsu mi.” (Luka 4:43) Yesu le akɛ ekome enyɛŋ egbe nitsumɔ ni eje etsumɔ shishi lɛ naa. Beni egbele lɛ bɛŋkɛɔ lɛ, egba akɛ abaashiɛ Maŋtsɛyeli shɛɛ sane lɛ “atsɔɔ jeŋmaji fɛɛ.” (Mar. 13:10) Shi te aaafee tɛŋŋ atsu nitsumɔ nɛɛ, ni namɛi baatsu?\n‘Nyɛyaa ni nyɛyafea jeŋmaji fɛɛ kaselɔi.’—Mateo 28:19\n11. Mɛɛ nitsumɔ wulu Yesu kɛwo ekaselɔi lɛ adɛŋ, ni mɛɛ yelikɛbuamɔ amɛbaaná kɛtsu?\n11 Beni Yesu gbo ni atee lɛ shi lɛ, ejie ehe kpo etsɔɔ ekaselɔi lɛ ni ekɛ nitsumɔ wulu ko wo amɛdɛŋ akɛ: “No hewɔ lɛ nyɛyaa ni nyɛyafea jeŋmaji fɛɛ mikaselɔi, nyɛbaptisia amɛ nyɛwoa Tsɛ lɛ kɛ Bi lɛ kɛ Mumɔ krɔŋkrɔŋ lɛ gbɛ́i amli, ni nyɛtsɔɔ amɛ ni amɛye nii fiaa ni mikɛɛ nyɛ lɛ nɔ. Ni naa, mi lɛ mikɛ nyɛ yɛ daa kɛyashi jeŋ naagbee lɛ.” (Mat. 28:19, 20) Wiemɔ ni ewie akɛ “mikɛ nyɛ yɛ” lɛ tsɔɔ akɛ ebaaye ebua ekaselɔi lɛ yɛ shiɛmɔ kɛ kaselɔfeemɔ nitsumɔ lɛ mli. Yelikɛbuamɔ ni tamɔ nɛkɛ he baahia amɛ, ejaakɛ Yesu gba akɛ ‘jeŋmaji fɛɛ aaanyɛ amɛ.’ (Mat. 24:9) Shi nɔ kroko hu yɛ ni baaye abua amɛ. Beni eshwɛ fioo ni Yesu baashi kɛya ŋwɛi lɛ, ekɛɛ amɛ akɛ mumɔ krɔŋkrɔŋ lɛ baaha amɛná hewalɛ kɛtsɔmɔ edasefoi “kɛyashi shikpɔŋ lɛ naagbeehei lɛ.”—Bɔf. 1:8.\n12. Mɛɛ sanebimɔi ni he hiaa esa akɛ wɔná hetoi lɛ, ni mɛni hewɔ ehe hiaa waa ni wɔná hetoi lɛ?\n12 Agbɛnɛ lɛ, ehe miihia ni wɔná sanebimɔi komɛi ni he hiaa waa ahetoo: Ani Yesu bɔfoi lɛ kɛ kaselɔi krokomɛi ni hi shi yɛ klɛŋklɛŋ afii 100 lɛ mli lɛ kɛ hiɛdɔɔ tsu nitsumɔ ni akɛwo amɛdɛŋ lɛ? Ani Kristofoi hii kɛ yei ni yi faaa tsɔ nɛɛ ye Nyɔŋmɔ Maŋtsɛyeli lɛ he odase kɛmɔ shi yɛ yiwaa ni naa wa waa ni amɛkɛkpe lɛ fɛɛ sɛɛ? Ani ajɛ ŋwɛi aye abua amɛ, ni Yehowa mumɔ krɔŋkrɔŋ lɛ hu fi amɛsɛɛ yɛ kaselɔfeemɔ nitsumɔ lɛ mli? Sanebimɔi nɛɛ kɛ ekrokomɛi ni tamɔ nakai lɛ ahetoi yɛ Biblia mli wolo ni ji Bɔfoi lɛ Asaji lɛ mli. Ehe miihia waa ni wɔle hetoi lɛ. Mɛni hewɔ? Yesu wo shi akɛ abaaya nɔ atsu nitsumɔ ni ekɛha akɛ atsu lɛ “kɛyashi jeŋ naagbee lɛ.” No hewɔ lɛ, esa akɛ anɔkwa Kristofoi fɛɛ, ní wɔ mɛi ni wɔyɔɔ naagbee be nɛɛ mli lɛ hu fata he lɛ atsu nitsumɔ nɛɛ. Enɛ hewɔ lɛ, wɔmiisumɔ waa ni wɔle nibii ni ba ni aŋmala yɛ Bɔfoi lɛ Asaji lɛ.\nBɔfoi lɛ Asaji lɛ Hiɛkpamɔ\n13, 14. (a) Namɔ ŋma Bɔfoi lɛ Asaji lɛ, ni te efee tɛŋŋ ená saji ni eŋmala lɛ? (b) Mɛni he Bɔfoi lɛ Asaji lɛ wieɔ?\n13 Namɔ ŋma Bɔfoi lɛ Asaji lɛ? Wolo lɛ diɛŋtsɛ etsĩii mɔ ko gbɛ́i tã akɛ lɛ eŋma, shi eshishijee wiemɔi lɛ feɔ lɛ faŋŋ akɛ mɔ ni ŋma Luka Sanekpakpa lɛ nɔŋŋ ŋma Bɔfoi lɛ Asaji lɛ. (Luka 1:1-4; Bɔf. 1:1, 2) No hewɔ lɛ, yɛ mra beaŋ tɔ̃ɔ lɛ, akpɛlɛ nɔ akɛ Luka, ni eji “tsofatsɛ ni asumɔɔ,” kɛ yinɔsaneŋmalɔ ni he esa waa lɛ ji mɔ ni ŋma Bɔfoi lɛ Asaji lɛ. (Kol. 4:14) Wolo lɛ wieɔ nibii ni tee nɔ, ni hé afii 28, kɛjɛ beni Yesu tee ŋwɛi yɛ afi 33 Ŋ.B. lɛ kɛyashi beni awo bɔfo Paulo tsuŋ yɛ Roma aaafee afi 61 Ŋ.B. lɛ ahe. Beni Luka ŋmaa wolo lɛ, ekɛ wiemɔ ni ji “amɛ” tsu nii, shi yɛ hei krokomɛi lɛ, wiemɔ ni ji “wɔ” ni ekɛtsu nii lɛ tsɔɔ akɛ eyɛ jɛmɛ beni nibii ni ebɔ he amaniɛ lɛ ateŋ babaoo tee nɔ lɛ. (Bɔf. 16:8-10; 20:5; 27:1) Luka ji mɔ ko ni taoɔ nibii amli fitsofitso, ni ekã shi faŋŋ akɛ Paulo, Barnaba, Filipo, kɛ mɛi krokomɛi ni etsĩ amɛgbɛ́i atã lɛ diɛŋtsɛ bɔ lɛ nibii ni eŋmala eshwie shi lɛ.\n14 Mɛni he Bɔfoi lɛ Asaji lɛ wieɔ? Mra mli lɛ, Luka ŋmala nibii ni Yesu wie, kɛ nibii ni Yesu fee lɛ yɛ e-Sanekpakpa lɛ mli. Shi yɛ Bɔfoi lɛ Asaji lɛ, Luka ŋmala nibii ni Yesu sɛɛnyiɛlɔi lɛ wie kɛ nibii ni amɛfee lɛ. No hewɔ lɛ, Bɔfoi lɛ Asaji lɛ wieɔ gbɔmɛi ni tsu nitsumɔ wulu, eyɛ mli akɛ mɛi bu akɛ “jeee woloŋlelɔi kɛ nilelɔi komɛi ji amɛ” lɛ ahe. (Bɔf. 4:13) Yɛ kukufoo mli lɛ, wolo ni ajɛ mumɔŋ aŋma nɛɛ tsɔɔ wɔ bɔ ni fee ni ato Kristofoi asafo lɛ shishi kɛ bɔ ni eshwere eha. Bɔfoi lɛ Asaji lɛ tsɔɔ wɔ bɔ ni klɛŋklɛŋ afii 100 lɛŋ Kristofoi lɛ shiɛ amɛha—gbɛi anɔ ni amɛtsɔ amɛshiɛ kɛ bɔ ni amɛtsu lɛ amɛha. (Bɔf. 4:31; 5:42) Etsɔɔ bɔ ni mumɔ krɔŋkrɔŋ lɛ ye ebua ni ashiɛ sanekpakpa lɛ yɛ hei babaoo. (Bɔf. 8:29, 39, 40; 13:1-3; 16:6; 18:24, 25) Bɔfoi lɛ Asaji lɛ gbalaa jwɛŋmɔ kɛyaa Biblia lɛ saneyitso ni kɔɔ Nyɔŋmɔ Maŋtsɛyeli ni Kristo yeɔ nɔ lɛ he lɛ nɔ, ni ehaa wɔnaa akɛ Maŋtsɛyeli shɛɛ sane lɛ shwere yɛ shitee-kɛwoo ni naa wa waa fɛɛ sɛɛ.—Bɔf. 8:12; 19:8; 28:30, 31.\n15. Kɛ́ wɔpɛi Bɔfoi lɛ Asaji lɛ mli lɛ, mɛɛ gbɛi anɔ wɔbaaná he sɛɛ?\n15 Eji anɔkwale akɛ kɛ́ wɔpɛi Biblia mli wolo ni ji Bɔfoi lɛ Asaji lɛ mli lɛ, ebaaha wɔná miishɛɛ, ni ebaawaje wɔhemɔkɛyeli! Kɛ́ wɔjwɛŋ ekãa kɛ hiɛdɔɔ ni Kristo mra be mli sɛɛnyiɛlɔi lɛ kɛtsu nii lɛ nɔ lɛ, ebaakanya wɔtsui. Ebaawo wɔ hewalɛ koni wɔkase wɔnyɛmimɛi ni hi shi yɛ klɛŋklɛŋ afii 100 lɛ mli lɛ ahemɔkɛyeli lɛ. No baasaa wɔ jogbaŋŋ koni wɔnyɛ wɔtsu nitsumɔ ni akɛwo wɔdɛŋ akɛ ‘wɔya ni wɔyafee kaselɔi’ lɛ. Afee wolo ni okaneɔ amrɔ nɛɛ koni eye ebua bo ni okase Bɔfoi lɛ Asaji lɛ jogbaŋŋ.\nBiblia Kasemɔ Wolo ni Baaye Abua Wɔ\n16. Mɛɛ yiŋtoi etɛ ahewɔ afee wolo nɛɛ?\n16 Mɛni hewɔ afee wolo nɛɛ? Yiŋtoi etɛ ahewɔ ni afee wolo nɛɛ ji (1) koni eha wɔná nɔmimaa akɛ Yehowa miitsɔ emumɔ krɔŋkrɔŋ lɛ nɔ eefi Maŋtsɛyeli shiɛmɔ nitsumɔ kɛ kaselɔfeemɔ nitsumɔ lɛ sɛɛ, (2) koni eha wɔpɛi nɔkwɛmɔnɔ ni Kristo sɛɛnyiɛlɔi ni hi shi yɛ klɛŋklɛŋ afii 100 lɛ mli lɛ fee lɛ mli, ni no aha wɔkɛ hiɛdɔɔ babaoo atsu shiɛmɔ nitsumɔ lɛ fe tsutsu lɛ, kɛ agbɛnɛ hu (3) koni eha bulɛ ni wɔyɔɔ kɛha Yehowa gbɛjianɔtoo lɛ, kɛ bulɛ ni wɔyɔɔ kɛha mɛi ni nyiɛɔ shiɛmɔ nitsumɔ lɛ hiɛ kɛ mɛi ni kwɛɔ asafoi lɛ anɔ lɛ mli awa.\n17, 18. Te ato wolo nɛɛ he gbɛjianɔ aha tɛŋŋ, ni mɛɛ nibii yɔɔ wolo nɛɛ mli ni baaye abua bo kɛ́ oofee aŋkro Biblia mli nikasemɔ?\n17 Te ato wolo nɛɛ he gbɛjianɔ aha tɛŋŋ? Obaana akɛ, ajara mli awo fãi kpaanyɔ mli, ni eko fɛɛ eko wieɔ Bɔfoi lɛ Asaji lɛ fã ko he. Atooo saneyitsei ni yɔɔ fã fɛɛ fã mli lɛ he gbɛjianɔ koni akɛsusu kukuji ni yɔɔ Bɔfoi lɛ Asaji lɛ ahe ekomekome, shi ato he gbɛjianɔ koni etsɔɔ nibii ni wɔbaanyɛ wɔkase kɛjɛ amaniɛbɔi ni yɔɔ Bɔfoi lɛ Asaji lɛ mli, ní eye ebua wɔ ni wɔna bɔ ni wɔɔfee wɔkɛ nibii ni wɔkase lɛ atsu nii yɛ wɔshihilɛ mli. Yɛ yitso fɛɛ yitso shishijee lɛ, akɛ sane oti ni yɔɔ nakai yitso lɛ mli lɛ ekpa hiɛ, ni atsɔɔ Ŋmalɛ ni abaasusu he kɛjɛ Bɔfoi lɛ Asaji lɛ.\n18 Nibii krokomɛi hu yɛ wolo nɛɛ mli ni baaye abua bo kɛ́ oofee aŋkro Biblia mli nikasemɔ. Nifeemɔi ni yɔɔ miishɛɛ ni abɔ he amaniɛ yɛ Bɔfoi lɛ Asaji lɛ ahe mfonirii fɛfɛji ni yɔɔ wolo lɛ mli lɛ baaye abua bo koni beni ojwɛŋɔ Biblia mli amaniɛbɔɔ lɛ nɔ lɛ, ofee nibii ni tee nɔ lɛ ahe mfoniri yɛ ojwɛŋmɔŋ. Yitsei babaoo hiɛ akrabatsai ni haa oleɔ saji krokomɛi ni baaye abua bo. Akrabatsai lɛ ekomɛi wieɔ mɛi komɛi ni awie amɛhe yɛ Biblia lɛ mli ní esa akɛ wɔkase amɛhemɔkɛyeli lɛ ashihilɛ he. Ekrokomɛi hu wieɔ maji, nibii ni tee nɔ, kusumii, loo mɛi krokomɛi ni atsĩ amɛ tã yɛ Bɔfoi lɛ Asaji lɛ ahe saji komɛi. Ashi gbɛ agbo yɛ baafai lɛ anaabu gbɛ bɔni afee ni onyɛ oŋmala nii yɛ jɛmɛ beni okaseɔ wolo lɛ.\nHa bɔ ni otsuɔ oshikpɔŋkuku lɛ mli nii lɛ atsɔɔ akɛ ole akɛ be lɛ faaa dɔŋŋ\n19. Te esa akɛ wɔpɛi wɔmli wɔha tɛŋŋ yɛ be kɛ beaŋ?\n19 Wolo nɛɛ baanyɛ aye abua bo koni okɛ anɔkwayeli apɛi omli. Ekɔɔɔ he eko afii abɔ ni okɛsɔmɔ akɛ Maŋtsɛyeli shiɛlɔ lɛ, ehi akɛ yɛ be kɛ beaŋ lɛ oŋɔ be kɛpɛi oshihilɛ mli okwɛ akɛ mɛɛ nibii okɛyeɔ klɛŋklɛŋ gbɛhe, ni te otsuɔ Kristofoi asɔɔmɔ nitsumɔ lɛ ohaa tɛŋŋ. (2 Kor. 13:5) Bi ohe akɛ: ‘Ani bɔ ni mitsuɔ misɔɔmɔ nitsumɔ lɛ tsɔɔ akɛ miheɔ miyeɔ akɛ be lɛ faaa dɔŋŋ? (1 Kor. 7:29-31) Ani mikɛ hiɛdɔɔ kɛ nɔmimaa miishiɛ sanekpakpa lɛ? (1 Tes. 1:5, 6) Ani mikɛ minyɛmɔ fɛɛ miitsu shiɛmɔ kɛ kaselɔfeemɔ nitsumɔ lɛ?’—Kol. 3:23.\n20, 21. Mɛni hewɔ esa akɛ wɔtsu nitsumɔ ni akɛwo wɔdɛŋ lɛ kɛ hiɛdɔɔ lɛ, ni mɛni esa akɛ wɔkpɛ wɔyiŋ akɛ wɔbaafee?\n20 Nyɛhaa ehia wɔjwɛŋmɔŋ be fɛɛ be ákɛ akɛ nitsumɔ ni he hiaa ewo wɔdɛŋ—shiɛmɔ kɛ kaselɔfeemɔ nitsumɔ lɛ. Beni je naa ni je tsɛreɔ lɛ, esa akɛ wɔkɛ hiɛdɔɔ babaoo atsu nakai nitsumɔ lɛ fe tsutsu lɛ. Nibii agbɛjianɔtoo nɛɛ naagbee lɛ miibɛŋkɛ oyayaayai. Mɛi babaoo awala yɛ oshara mli fe bei fɛɛ ni eho. Wɔleee mɛi abɔ ni eshwɛ lolo ni ajie ato ni baabo wɔshɛɛ sane lɛ toi. (Bɔf. 13:48) Shi eji wɔsɔ̃ akɛ wɔye wɔbua mɛi nɛɛ dani naagbee lɛ aba.—1 Tim. 4:16.\n21 Belɛ ehe miihia waa ni wɔkase Maŋtsɛyeli shiɛlɔi ni kɛ hiɛdɔɔ shiɛ yɛ klɛŋklɛŋ afii 100 lɛ mli lɛ. Ha bɔ ni obaakase wolo nɛɛ jogbaŋŋ lɛ atsirɛ bo koni okɛ hiɛdɔɔ kɛ ekãa babaoo ashiɛ fe tsutsu lɛ. Kɛfata he lɛ, ha ofai shi ni otswa akɛ obaaya nɔ ‘oye Nyɔŋmɔ maŋtsɛyeli lɛ he odase kɛmɔ shi’ lɛ mli awa.—Bɔf. 28:23.\nBEI NI HE HIAA WAA NI KRISTOJAMƆ KƐSHWERE YƐ KLƐŊKLƐŊ AFII 100 Ŋ.B.\nYesu kɛ nitsumɔ wo ekaselɔi lɛ adɛŋ akɛ amɛfee kaselɔi\nAfɔse mumɔ krɔŋkrɔŋ lɛ ashwie shi yɛ Pentekoste gbi lɛ nɔ\nAto Kristofoi asafo lɛ shishi\nAaafee afi 33-34\nAbaptisi Etiopia piafonyo lɛ\nAaafee afi 34\nSaulo ni jɛ Tarso lɛ batsɔ Kristofonyo\nAaafee afi 34-36\nSaulo shiɛ yɛ Damasko\nAaafee afi 36\nPaulo tee Yerusalem klɛŋklɛŋ kwraa akɛ Kristo sɛɛnyiɛlɔ\nPaulo tee Petro ŋɔɔ yɛ Yerusalem (Gal. 1:18)\nKornelio batsɔ Kristofonyo\nKlɛŋklɛŋ Jeŋmajiaŋbii batsɔmɔ Kristofoi\nAaafee afi 41\nAŋma Mateo Sanekpakpa lɛ\nAjie “ŋwɛi ni ji etɛ lɛ” he ninaa atsɔɔ Paulo (2 Kor. 12:2)\nAaafee afi 44\nAgabo gba akɛ hɔmɔ baaba\nAgbe Yakobo (Zebedeo bi lɛ)\nAwo Petro tsuŋ, ajie lɛ yɛ naakpɛɛ gbɛ nɔ\nHerode Agripa I lɛ gbo\nAaafee afi 46\nHɔmɔ ni agba akɛ ebaaba lɛ ba\nPaulo kɛ onia ni atsu kɛha nyɛmimɛi lɛ fɛnemɔ lɛ tee Yerusalem\nAaafee afi 47-48\nPaulo klɛŋklɛŋ gbɛfãa akɛ maŋsɛɛ shiɛlɔ\nAaafee afi 49\nKetiafoo sane lɛ te shi yɛ Antiokia\nAbɔ gwa yɛ Yerusalem\nPaulo ku Petro naa (Gal. 2:11-14)\nAaafee afi 49-52\nPaulo gbɛfãa ni ji enyɔ akɛ maŋsɛɛ shiɛlɔ\nBarnaba kɛ Marko shiɛ yɛ Kipro\nAaafee afi 49-50\nKlaudio shwie Yudafoi lɛ kɛjɛ Roma\nAaafee afi 50\nLuka yafata Paulo he yɛ Troia\nPaulo na nuu Makedonianyo lɛ yɛ ninaa mli\nPaulo tee Filipi\nAto Filipi asafo lɛ\nAto Tesalonika asafo lɛ\nPaulo tee Ateene\nAaafee afi 50-52\nPaulo tee Korinto\nAŋma 1 Tesalonikabii awolo lɛ\nAŋma Galatabii awolo lɛ\nAaafee afi 51\nAŋma 2 Tesalonikabii awolo lɛ\nAaafee afi 52-56\nPaulo gbɛfãa ni ji etɛ akɛ maŋsɛɛ shiɛlɔ\nAaafee afi 52-55\nPaulo tee Efeso\nAaafee afi 55\nAŋma 1 Korintobii awolo lɛ\nAwo Tito gbɛ kɛtee Korinto\nAŋma 2 Korintobii awolo lɛ\nAaafee afi 56\nAŋma Romabii awolo lɛ\nPaulo tée Eutiko shi yɛ Troia\nPaulo kɛ Luka yahi Filipo ŋɔɔ yɛ Kaisarea\nAmɔ Paulo yɛ Yerusalem\nAaafee afi 56-58\nAwo Paulo tsuŋ yɛ Kaisarea\nAŋma Luka Sanekpakpa lɛ\nAaafee afi 58\nFesto baye Felike sɛɛ\nPaulo kɛ Herode Agripa II lɛ wie\nAaafee afi 59-61\nPaulo klɛŋklɛŋ tsuŋwoo yɛ Roma\nAaafee afi 60-61\nAŋma Kolosebii awolo lɛ\nAŋma Efesobii awolo lɛ\nAŋma Filemon wolo lɛ\nAŋma Filipibii awolo lɛ\nAaafee afi 60-65\nAŋma Marko Sanekpakpa lɛ\nAaafee afi 61\nAŋma Bɔfoi lɛ Asaji lɛ\nAŋma Hebribii awolo lɛ\nAaafee afi 61-64\nAŋma 1 Timoteo wolo lɛ\nAshi Tito yɛ Kreta (Tito 1:5)\nAŋma Tito wolo lɛ\nDani afi 62 shɛ\nAŋma Yakobo wolo lɛ\nAaafee afi 62-64\nAŋma 1 Petro wolo lɛ\nAaafee afi 64\nAŋma 2 Petro wolo lɛ\nAaafee afi 65\nAwo Paulo tsuŋ nɔ ni ji shii enyɔ nɔ yɛ Roma\nAŋma 2 Timoteo wolo lɛ\nTito shi kɛtee Dalmatia (2 Tim. 4:10)